
IFIGENIO EN TAŬRIDO. 


AKTO UNUA. 


SCENO UNUA. 


IFIGENIO (sola). 


Al via ombro, pintoj moviĝemaj 

De l’ densa kaj antikva arbareto, 

Al la sanktej' kvieta de l” diino 
Ankoraŭ nun kun trema sent' mi iras, 
Simile kiel la unuan fojon: 

Ne povas mi al vi alkutimiĝi. 

Jam multajn jarojn min ĉi tie kaŝas 
Plej alta volo, kiun mi obeas; 

Mi tamen ĉiam sentas min nur fremda. 
Ĉar ve! transmare estas miaj karaj! 
Mi longajn tagojn staras sur la bordo, 
Serĉante per la kor’ la Grekan landon; 
Al miaj gemoj nur per surdaj tonoj 
Respondas la ondegoj de la maro. 

Ho ve al tiu, kiu devas vivi 

For de l” gepatroj kaj de la gefratoj! 
Malĝojo al li rabas la feliĉon; 
Forvagas flanken ĉiam liaj pensoj 

Al la gepatra domo, kie suno 

IFIGENIO EN TAŬRIDO. 


Al li aperis la unuan fojon, 

Kaj samdomanoj ĉiam pli kaj pli 

En ludo alligiĝis reciproke. 

La diojn mi ne juĝas; tamen vere 
Plendinda estas stato de virino. 

En domo kaj milit' la viro regas, 

En fremda land” li ankaŭ al si helpas; 
Li la posedon, li la venkon ĝuas, 

Eĉ lia morto estas morto glora. 

Sed la virinon ĉio ĉirkaŭbaras! 

Eĉ krudan edzon obeadi estas 

Por ŝi ne sole devo, sed konsolo; 
Sed kiel mizerega ŝi fariĝas, 

Se en fremdlandon pelis ŝin la sorto! 
Ci tie Toas, nobla viro, tenas 

Min en katenoj sanktaj, tamen sklavaj. 
Kun honto mi konfesas, ke mi servas 
Al vi, diino, mia savintino, 

Nur kontraŭvole! Tamen mian vivon 
Al vi dediĉi devus mi libere! 

Al vi, Diano, ĉiam mi esperis, 
Ankoraŭ nun esperas mi senĉese. 

Vi min, filinon de plej granda reĝo, 
En vian sanktan aman brakon prenis, 
Por savi de la morto. Ho, diino, 

Se tiun grandan viron, kiun vi 
Turmentis, postulante la filinon, 

Kaj li al vi oferis la plej karan, — 
Se la Agamemnonon disimilan 

Vi de la Trojaj muroj disbatitaj 
Venigis glore en patrujon lian, 

Se vi al li konservis la edzinon, 

AKTO I. SCENO Il. 


Elektron kaj la filon, la trezorojn : 
Vi ankaŭ min redonu al la miaj 
Kaj min, savinte de la morto, savu 
De l' ĉi-tiea vivo, dua morto! 


SCENO DUA. 


IFIGENIO. ARKAS. 


ARKAS. 


Min sendas nia rego, li esprimas 
Saluton al pastrino de Diano. 
Hodiaŭ por mirindaj novaj venkoj 
Taŭrido dankas sian patroninon. 
Mi venas antaŭ rego kaj armeo 
Kun la raport”, ke ili proksimiĝas. 


IFIGENIO. 


Akcepton decan ni al ili faros, 
Kaj la diin’ atendas kun favoro 
La oferdonon el la man” de Toas. 


ARKAS. 


Se ankaŭ la rigardo de l’ pastrino, 
De l’ respektata sankta virgulino, 
Nun estus pli serena kaj pli luma, 
Ĝi estus bona signo por ni ĉiuj! 
Malgoj' kaŝita tamen ĉiam kovras 
Mistere vian koron. Jam tre longe 
El via brusto vane ni atendas 
Vorteton de konfido. De l' momento, 
En kiu mi ĉi tie vin ekkonis, 


IFIGENIO EN TAŬRIDO. 


Rigardo via ĉiam min tremigas; 
Kaj kvazaŭ enforĝita per feraĵo, 
Animo via kaŝas sin profunde. 


IFIGENIO. 
Mi estas ja orfino elpelita. 


ARKAS. 


Ĉu vi ĉi tie sentas vin tiele? 


IFIGENIO. 


Ĉu povas fremda land” fariĝi hejmo? 


ARKAS. 


Por vi la hejmo ja fariĝis fremda. 


IFIGENIO. 


Pro tio guste sangas mia koro. 

En la komenco de l” juneco, kiam 
Apenaŭ la animo alligiĝis 

Al la gepatroj kaj al la gefratoj 

Kaj harmonie el malnova bazo 
Plantidoj novaj ĉarime kreskis supren, 
Ha, tiam min malben' ne miakaŭza 
Subite kaptis kaj min apartigis 

De la amatoj kaj per fera mano 

La ĉarman ligon ŝiris. Flugis for 
La ĝojo de l’ juneco, la ĝuado 

De la unuaj jaroj. Eĉ savita, 

Mi estis jam nur ombro; la gajeco 
De l’ viv’ en mi neniam plu refloros. 


= 


ĝi = sabio. 


AKTO I. SCENO II. 


ARKAS. 


Se vi vin nomas tiel malfeliĉa, 
Mi povas ankaŭ nomi vin sendanka. 


IFIGENIO. 


Vi dankon ĉiam havas. 


ARKAS. 

Sed ne tiun 
Sinceran, kiu logas bonfaradon, 
Gajecon, kiu al la mastro montras 
Kontentan vivon kaj amantan. koron. 
Memoru, kiam antaŭ multaj jaroj 
Mistera sort' alportis vin ĉi tien, 
Ho, tiam vin, donitan de la dioj, 
Renkontis Toas kun respekt' kaj amo; 
Amike vin akceptis tiu bordo, 
Pri kiu kun teruro ĉiam pensas 
Fremduloj, ĉar neniam antaŭ vi 
Fremdul' en nian regnon povis veni, 
Se li ne volis laŭ antikva moro 
Sur la ŝtuparo sankta de Diano 
Tuj fali kiel sanga oferdono. 


IFIGENIO 
Libere spiri ne signifas vivi. 
Ĉu estas vivo, se sur unu loko, 
Kiel spirito ĉirkaŭ sia tombo, 
Mi devas nur funebri? Ĉu ĝi estas 
Natura, gaja kaj konscia vivo, 
Se ĉiu tago, vane trasonĝita, 
Preparas nin al tiuj grizaj tagoj, 

El kiuj sur malgaja bord’ de Leto 
Konsistas la estado de l” mortintoj? 
Sencela vivo estas frua morto; - 
Jen estas mia plej virina sorto. 


ARKAS. 
Pardonas mi la noblan fierecon, 
Pro kiu al vi mem vi ne sufĉas; a 
Mi vin bedaŭras, ĉar la tutan guon 
De l’ viv’ ĝi de vi rabas. Ĉu nenion 
De via veno vi ĉi tie faris? 
Sed kiu do la reĝon serenigis? 
Kaj kiu per bonkora admonado 
Forigis la antikvan kruelaĵon, 
Ke ĉiu fremda devis sian vivon 
Sur la altaro de Diano perdi? 
Kaj la kaptitojn kiu tiel ofte 
De certa mort resendis al patrujo? 
Kaj ĉu, anstataŭ flami per kolero 
Pro perdo de antikvaj oferdonoj, 
Diano ne aŭskultis vian preĝon ? £ 
Kaj ĉu ne ĉirkaŭflugas la armeon 
La venko kaj eĉ antaŭ ĝi rapidas? 
Ĉu ne pli bonan sorton ĉiu sentas 
De 1 temp” kiam la reĝo, ĉiam saga 
| Kaj brava, nun sub via efikado 
Fariĝis ankaŭ mola, favorkora, 
Al ni faciligante nian devon PI 
De la silenta obeado? Tion 
Vi nomas senceleco, se de vi 
Sur milojn dolĉe gutas la balzamo? 
Se al popol’, al kiu Di” vin donis, 


AKTO I. SCENO II. 11 


Vi estas nova fonto de feliĉo 
Kaj donas sur la bordo de la morto 
Al la fremdulo savon kaj revenon? 


IFIGENIO. 


Malgranda faritaĵo malaperas 
Ĉe la rigardo, kiom fari restas. 


ARKAS. 


Ĉu decas tro malŝati siajn farojn? 


IFIGENIO. 


Malbone estas siajn farojn pesi. 


ARKAS. 
Fiere veran indon tro malŝati 
Aŭ pro valor’ malvera tro sin laŭdi — 
Egale ambaŭ estas mallaŭdindaj. 
Ho, kredu vi al la parol’ de viro 
Sindona kaj honesta: se hodiaŭ 
La reĝ’ al vi parolos, faciligu 
Al li la taskon diri sian penson. 


IFIGENIO. 


Vi min maltrankviligas. Mi jam ofte 
De li proponon timis kaj evitis. 


ARKAS. 
Pripensu viajn agojn kaj profiton! 
De l' tempo, kiam li la filon perdis, 
La reĝo al malmultaj jam konfidas, 
Kaj eĉ al tiuj malpli ol antaŭe; 


IFIGENIO EN TAŬRIDO 


Suspekte nun en ĉiu nobelido 

Li vidas heredanton de la regno, 
Li timas senkonsolan maljunecon 
Kaj eble eĉ ribelon, fruan morton. 
La skitoj ne tre ŝatas paroladon, 
Des pli la reĝo. Li, kiu kutimis 
Nur agi kaj ordoni, li ne scias 
La arton aldirekti paroladon Í 
De malproksime lerte ĝis la celo. 

Al li la taskon ne malfaciligu 

Per reteniĝo aŭ eĉ per intenca 

Nekomprenado. Iru komplezeme 

Duonon de la voj al li renkonte! 


IFIGENIO. 


Akceli tion, kio min minacas? 


ARKAS. 


Aspiron lian nomas vi minaco? 


IFIGENIO, t 


Jes, ĝi por mi la plej terura estas. 


ARKAS, 


Por lia amikec’ konfidon pagu! 


IFIGENIO. 


Se li min liberigos de la timo. 


ARKAS. 


Devenon vian antaŭ li ne kaŝu. 


AKTO I. SCENO II. 


IFIGENIO. 


Pastrino devas esti sekretema. 


ARKAS. 
Sekreto antaŭ reg” ne devas esti; 
Kaj kvankam li ne tuj postulas, tamen 
En sia granda koro li ĝin sentas, 
Ke vi tre zorge antaŭ li vin kaŝas. 


IFIGENIO. 


Ĉu havas li koleron kontraŭ mi? 


ARKAS. 


Mi ĝin supozas. Kvankam li silentas, 
Okazaj vortoj tamen al mi montris, 
Ke lia koro forte jam decidis 

Posedi vin. Mi petas vin, ne lasu 
Lin al si mem, por ke en lia koro 
Ne maturiĝu la koler', portante 

Al vi teruron, kiu tro malfrue 

Vin memorigus pri konsilo mia! 


IFIGENIO. 
Ho, ĉu la reg” intencas fari tion, 
Pri kio nobla homo, kiu amas 
La propran nomon kaj respektas diojn, 
Neniam devas pensi? Ĉu li volas 
Perforte min de la altaro tiri 
En sian liton? Tiam mi min turnos 
Kun voko al la dioj, kaj precipe 
Al ŝi, Diano energia, kiu 
Defendon sian certe ne rifuzos 

IFIGENIO EN TAŬRIDO. 


Kiel diino al pastrino sia 
Kaj kiel virgulin’ al virgulino. 


ARKAS. 


Ne timu! Nova sango malkvieta 
La reĝon ne instigos fari tian 
Junulan agon. Sed de li mi timas 
Alian nun decidon, kiun li 
Plenumos senkompate kaj severe, 
Ĉar li neniam Sangas la decidojn. 
Mi tial petas, montru al li dankon, 
Se pli oferi vi al li ne povas. 


IFIGENIO. 


Ho, diru, diru, kion plu vi scias! 


ARKAS. 


Li diros mem. Mi vidas, ke li venas. 
Al vi ordonas via propra koro 
Akcepti lin amike kaj konfide. 

Kaj noblan viron bona vort” virina 
Kondukas malproksimen. 


IFIGENIO. 


Mi ne povas 
Plenumi la konsilon bondeziran, 
La konsciencon tamen mi obeos 
Kaj al la reĝ' por lia bonfarado 
Mi donos bonajn vortojn. Mi dezirus, 
Ke al la potencul' mi sen mensogo 
Esprimi povu, kio al li plaĉos. 


AKTO I. SCENO IIl. 15 
SCENO TRIA. 
IFIGENIO. TOAS. 


IFIGENIO. 


Per la plej belaj donoj kaj trezoroj 
Vin benu la diino! Al vi ĉiam 

Ŝi donu venkon, gloron kaj riĉecon, 
Bonstaton por la viaj kaj plenumon 
De ĉiu via nobla ekdeziro! 

Ke vi, kiu tre multajn zorge regas, 
Feliĉon ankaŭ multigitan havu! 


TOAS. 


Mi ĝojus, se min glorus la popolo, 
Ke tion, kion mi akiris, guas 

Aliaj pli ol mi. La plej feliĉa — 
Ĉu reĝo, ĉu simplulo — estas homo, 
Se lin ĝojigas lia propra domo. 

Vi partoprenis en doloro mia 

La tagon, kiam glav' de malamiko 
De mia flanko rabis mian filon, 

La lastan, la plej bonan. Tiel longe, 
Dum mia koro estis okupita 

De la spirit' de venĝo, mi ne sentis 
La dezertecon de loĝejo mia; 

Sed nun kontentigita mi revenas, 
La malamikan regnon mi detruis 
Kaj mia filo estas jam venĝita, — 
Nun en la tuta mia domo restas 
Nenio, kio povus min ĝojigi. 

La gajan obeadon, kiu lumis 


16 


IFIGENIO EN TAŬRIDO. 


Por mi ĝis nun el la okul” de ĉiu, 
Nun ombras zorgo kaj nekontenteco. 
Jam ĉiu pensas pri la estonteco 
Kaj senfilulon sekvas nevolonte. 

Mi venas nun en tiun templon, kiun 
Mi vizitadis ofte, por elpeti 

La venkon, aŭ por danki por la venko. 
En mia brusto portas mi deziron 
Malnovan, kiu certe por vi ankaŭ 
Ne-estas«nekonata: mi. esperas, 

Ke por la beno al popolo mia 

Kaj al mi mem mi enkondukos vin 
En mian domon kiel fiancinon. 


IFIGENIO. 
Ho rego! Al knabino nekonata 
Tro multe vi oferas. Hontigita 
Nun staras antaú vi la fremdulino, 
La elpelita, kiu sur la bordo 
Nenion serĉis krom rifuĝo paca, 
Kaj tion vi al mi sufiĉe donis. 


TOAS 
Ke la devenon vian antaŭ mi 
Vi ĉiam kaŝas, reĝon ofendante, — 
Neniu gento povus ĝin toleri. 
Timigas nia bordo la fremdulojn: 
Postulas tion leg” kaj neceseco ; 
Sed vi ja ĝuas ĉiujn legajn rajtojn, 
Vi, plej afable akceptita gasto, 
Laŭplaĉe disponanta sian tagon, — 
De vi konfidon mi esperis, kiun 
Meritas mastro, por la gastameco. 


AKTO I. SCENO III. 17 


IFIGENIO. 


Se kaŝis mi la nomon de l' gepatroj, 
Ho, mia rego, kredu, mi ĝin faris 
Pro embaraso, ne pro malkonfido. 
Ĉar ve! tre povas esti, ke se vi 
Ekscius, kiu antaŭ vi troviĝas 
Kaj kian sorte malbenitan kapon 
Vi nutras kaj defendas, terurego 
Atakus tiam vian grandan koron; 
Anstataŭ sur la tronon min inviti, 
Vi eble min elpelus el la regno, 
Kaj antaŭ ol atingus mi revenon 
Al mia hejmo, finon de l’ vagado, 
Vi puŝus min al la mizero, kiu 
Fariĝas ĉie la terura sorto 

De ĉiu elpelito kaj vaganto. 


TOAS. 
Nu, kiel ajn pri vi la dioj pensas 
Kaj kion ajn pri via dom' decidis, — 
Mi tamen scias, ke de l’ tempo, kiam 
Ĉi tie vi aperis kaj ĉe ni 
Vi ĝuas plenmezure gastamecon, 
Ne mankas al ni beno de l” ĉielo. 
Ne estus tre facile min konvinki, 
Ke mi en vi protektas kulpan kapon. 


IFIGENIO. 


Vin benas la bonfaro, ne la gasto. 


TOAS. 
Boneco por krimul” ne donas benon; 

IFIGENIO EN TAŬRIDO. 


Ĉesigu do silenton kaj malfidon! 
Ne maljustulo tion ĉi postulas. 

Al mi vin la diino enmanigis, 

Kaj kiel ŝi, mi ankaŭ vin protektas, 
Kaj ŝia volo estu por mi leĝo: ' 
Se povas vi reveni en la hejmon, 
Mi tiam vin de cio liberigas; 

Sed se la vojo estas jam barita 

Al vi por ĉiam, aŭ se via gento 
El sia lando estas elpelita 

Aŭ eĉ fatale tute estingita, 

Vi tiam ĉiurajte estas mia. 

Parolu do malkaŝe, kaj vi scias, 
Ke mi neniam rompas mian vorton. 


IFIGENIO. 


De la ligil’ malnova nevolonte 
La lango liberiĝas, por nun fine 
Malkaŝi, kion kaŝis mi tre longe; 
Ĉar se sekreton oni unu fojon 

Al iu elkonfidas, ĝi forlasas 

Por ĉiam la gardejon en la koro 
Kaj malutilas, aŭ ĝi iufoje 

Utilas, se la dioj tion volas. 
Aŭskultu! Mi devenas de Tantalo. 


TOAS. 


Kviete vi eldiris grandan vorton! 
Ĉu tiu estas via gentopatro, 

Pri kiu aŭdis ja la tuta mondo, 
Ke estis li plej granda favorato 
De la diaro? Ĉu li estas tiu 


AKTO I. SCENO III. 


Tantalo, kiun Jupiter' invitis 
Al sia tablo kaj al konsiligo 
Kaj kies spertoriĉajn sagajn vortojn 
La dioj mem kun guo aŭskultadis, 
Simile al parol’ de orakolo? 


IFIGENIO. 


Li estas tiu sama. Sed la dioj 

Ne devas tro kun homoj amikiĝi: 

Ĉar mortemuloj estas tro malfortaj, 
Por sen kapturno teni sin tro alte. 
Ne estis li malnobla perfidulo, 

Sed nur tro granda, por sin senti sklavo, 
Kaj tro malgranda por kunuľ de dio, 
Kaj lia peko estis ja nur homa. 
Severa estis la dekret' de l' dioj, 

Kaj la poetoj kantas, ke perfido 

Kaj granda fiereco lin por ĉiam 

De l' tablo Jupitera defaligis 

Kun granda malhonor' en la Tartaron. 
Kaj ve! la tuta gento sur si portas 
Eterne la koleron de la dioj. 


TOAS 
Ĉu pro l’ prapatro aŭ de propra kulpo? 


IFIGENIO. 


Ĝi estas vero, ke la tuta gento 
La malkvietan forton de l' Titanoj 
Heredis certe; tamen Jupitero 
Per fer’ ilian frunton ĉirkaŭforĝis; 
Sagecon, moderecon, paciencon 

IFIGENIO EN TAŬRIDO. 


Ne konis ili; ĉiu ekdeziro 

Ĉe ili tuj fariĝis furiozo , 

Sovaĝa kaj senlima. Jam Pelopso 
La viro kun la fera vol', la filo 
Amata de Tantal' al si akiris 

Per trompo kaj perfido la plej belan 
Virinon en la mond”, Hipodamion, 
Filinon de la reĝo Ojnomao. 

Du filojn ŝi al sia edzo naskis, 
Tieston kaj Atreon. Kun envio 
La amon de la patro ili vidis 

Al la unua filo, kiu restis 

De la edzin' unua. La malamo 
La fratojn interligis, kaj sekrete 
Mortigis ili kune sian fraton. 

La patr’ Hipodamion tuj suspektas, 
Kaj furioze li de ŝi postulas 
Redonon de la fil”, kaj ŝi mortigas 
Sin mem. .. 


TOAS. 
Vi eksilentis? Ho, daŭrigu! 
Ne pentu, ke konfidis vi. Parolu! 


IFIGENIO. 
Feliĉa estas, kiu kun plezuro 
Parolas pri la patroj, kiu ĝoje 
Rakontas pri iliaj grandaj agoj 
Kaj en la fino de la bela vico 
Sin mem fiere vidas. Ne naskiĝas 
En ia dom’ subite duondio 
Aŭ monstro; sed nur tuta granda vico 

AKTO I. SCENO III. 


Da malbonuloj aŭ bonuloj kreas 
Monstraĵon aŭ gloraĵon en la mondo. 
Post morto de la patro regis kune 
Atreo kaj Tiesto en la urbo. 

Ne longe tamen povis daŭri paco. 
Post kelka temp? Tiesto malhonoris 
La liton de la frato. Tiam venĝe 
Atreo lin elpelis el la regno. 

Sed jam de longe, krimon preparante, 
Tiesto ŝtelis filon de Atreo 

Kaj lin edukis kvazaŭ sian propran. 
Nun en la brusto de la kvazaŭfilo 
Li vekas furiozan venĝemecon 

Kaj lin elsendas al la rega urbo, 
Por en la onklo buĉi sian patron. 
La plano de l’ junulo malkovrigas; 
Kaj per kruela morto nun la reĝo 
La atencinton punas, supozante, 

Ke li mortigas filon de la frato. 

Nur tro malfrue li sciiĝas, kiu 

En turmentego antaŭ li pereis. 

Por kontentigi brulan deziregon 

De venĝo, li sekrete primeditas 
Teruran faron. Ŝajne pacigita, 
Indiferenta kaj trankvila, logis 

Li sian fraton kun du liaj filoj 
Returne en la regnon; ambaŭ knabojn 
Li kaptas kaj buĉigas; ĉe festeno 
Regalas li la patron per viando 

De liaj propraj filoj. Kiam poste 
Tiesto, satiĝinte, eksopiras 

Pri siaj filoj kaj demandon faras 

IFIGENIO EN TAŬRIDO. 


Kaj pensas jam, ke post la pord' li aŭdas 
Iliajn paŝojn kaj ilian voĉon, 

Atreo kun sovaĝa rido ĵetas 

Nun antaŭ lin la kapojn de 1 buĉitoj ... 
Vi, reĝo, kun teruro vin deturnas! 

La suno ankaŭ tiel sin deturnis 

Kaj fordirektis tiam sian ĉaron ... 

Jen la prapatroj de l pastrino via! 

Kaj multon el la sorto de la viroj 

Kaj el iliaj agoj furiozaj 

Ankoraŭ kovras la malluma nokto, 
Montrante nur krepuskon tremigantan. 


TOAS. 


Vi ankaŭ ilin kovru per silento! 
Sufiĉe da teruroj! Vi nur diru, 
Per kia do miraklo vi elkreskis 
El tiu trunk' sovaĝa? 


IFIGENIO. 


De Atreo 
Unua fill Agamemnono estis: 
Li estas mia patro. Sed en li 
Mi ĉiam vidis — mi kun ĝojo diras — 
Modelon de la plej perfekta viro. 
Al li kiel unuan amofrukton 
Min naskis Klitemnestro, kaj post mi 
Elektron. Kaj la reĝo regis pace, 
Kaj la ripozon longe ne havitan 
Ricevis nun la domo de Tantalo. 
Por la feliĉo de 1 gepatroj mankis 
Ankoraŭ filo; sed apenaŭ tiu 

AKTO I. SCENO III. 23 


Deziro plenumiĝis kaj intere 

De la fratinoj kreskis la fileto, 
Oresto la amata, jen pretiĝis 

Jam nova malfeliĉo por la domo. 

Vi aŭdis ja pri la milito, kiu, 

Por venĝi rabon de virin' plej bela, 
La tutan forton de la grekaj princoj 
Venigis sub la grandan urbon Trojo. 
Ĉu ili Trojon venkis kaj la celon 

De sia venĝ’ atingis, — mi ne aŭdis. 
La tutan armearon de la grekoj 
Kondukis mia patro. En Aŭlido 
Atendis ili longe tute vane 

Favoran venton, ĉar Dian' koleris 
Ilian kondukanton, ŝi retenis 

La rapidantajn grekojn kaj postulis 
Per Kalĥas la filinon la plej agan 
De l’ reĝo. Tiam ili ruze logis 

Min kune kun patrin' en la tendaron, 
Al la altar” min tiris kaj oferis 

Ĉi tiun kapon al Diano. Tiam 

Ŝi repaciĝis: ŝi ne volis havi 

La sangon mian, ŝi min save kovris 
Per nubo. Kaj nur en ĉi tiu templo 
Post ŝajna morto mi min mem rekonis. 
Ĝi estas mi, mi mem: Ifigenio, 
Nepino de Atreo kaj filino 

De l’ reg” Agamemnono, la propraĵo 
De la diino, antaŭ vi nun staras. 


TOAS, 


Ne pli por mi valoras regidino, 

Ol la ĝisnuna nekonatulino. 
Senŝanĝe mi ripetas: vi min sekvu, 
Kun mi dividu, kion mi posedas! 


IFIGENIO. 


Ho, kiel mi kuraĝus tion fari? 

Ĉu mi ne apartenas tute plene 

Al la diino, kiu mem min savis? 
La rifuĝejon ŝi por mi elektis, 

Kaj por la patro, kiun per la ŝajno 
Ŝi jam sufiĉe punis, ŝi konservas 
Min eble kiel la plej belan gojon 
Por lia maljuneco. Eble jam 

La tago de l’ reveno proksimigas; 
Kaj mi, intencon ŝian malŝatante, 
Min mem katenus kontraŭ ŝia volo? 
Ŝi donu signon, se mi devas resti. 


TOAS. 


Ŝi vin retenas, sekve ŝi konsentas. 
Ne serĉu tiel zorge la pretekstojn! 
Ne kaŝas multaj vortoj la rifuzon; 
La aŭskultanto aŭdas nur la „ne“. 


IFIGENIO. 


Ne volas mi per vortoj vin blindigi; 
La koron mian mi al vi malkovris. 

Kaj ĉu vi mem ne sentas, kiel min 

La sopirado devas forte tiri 

Al mia patro, al patrino mia, 

Al la gefratoj, por ke en la domo, 

En kiu la malĝojo tiel ofte 

AKTO 1. SCENO III. 25 


Ankoraŭ murmuretas mian nomon, 
Eksonu unu fojon ĝoja krio 

Pri mi kiel pri novenaskitino 

Kaj floroj gaje kronu la kolonojn? 
Ho, se vi tien ŝipe min resendus, 
Vi al ni ĉiuj donus novan vivon. 


TOAS. 


Nu, do reiru! Faru, kion diktas 

Al vi la koro, ne obeu voĉon 

De la prudento kaj konsilo! Estu 
Virino tute, donu vin libere 

Al la instinkto, kiu vin senbride 
Sovaĝe pelas tien ĉi kaj tien! 

Se en la brusto de virin' ekflamas 
Deziro, tiam eĉ ligil’ plej sankta | 
Sin ne detenas de l” trompanto, kiu 
Ellogas ŝin el la fidelaj brakoj 

De l’ patro aŭ de la sindona edzo; 
Sed se ne brulas flam’ en ŝia brusto, 
Ho, tiam vane kontraŭ ŝi laboras 

La ora lango de la admonado. 


IFIGENIO. 


Memoru, reĝo, vian noblan vorton! 
Ĉu tiel vi repagas por konfido? 
Vi ŝajnis pretigita ĉion aŭdi. 


TOAS. 


Mi por surpriz' ne estis pretigita; 
Sed ankaŭ tion devis mi atendi: 
Mi sciis ja, ke kun virin' mi traktas. 

IFIGENIO. 


Ho, ne insultu, reĝo, nian sekson! 
La bataliloj de virin' ne estas 
Brilantaj kiel viaj, sed malnoblaj 
Ne estas ili certe. Kredu, reĝo, 
Ke mi komprenas la feliĉon vian 


Pli bone ol vi mem. Car vi ne konas 


Vin mem nek min, vi tial opinias, 
Ke ligo pli proksima al ni donus 
Feliĉon. Tute plena de kuraĝo 

Kaj de plej bona volo, vi postulas, 
Ke mi nun cedu; tamen plej sincere 
La diojn dankas mi, ke ili donis 

Al mi la forton, por kontraŭbatali 
La ligon, kiun ili ne aprobas. 


TOAS. 
Ne dioj, sed nur via kor’ parolas. 


IFIGENIO. 
Per nia kor’ parolas al ni ili. 


TOAS. 
Kaj mi ne havas rajton ilin aŭdi? 


IFIGENIO. 


Tra la venteg” la voĉo ne aŭdiĝas. 


TOAS. 
Ĉu la pastrino sola ĝin nur aŭdas? 


IFIGENIO. 
Ĝin reĝo pli ol ĉiuj devus aŭdi! 

AKTO I. SCENO III. 


TOAS. 


Ofico sankta kaj hereda rajto 

De 1 Jupitera tablo proksimigas 
Vin al la dioj pli ol min, barbaron, 
Infanon de la tero. 


IFIGENIO. 


Tiel punas 
Vi min por la konfido ellogita ! 


TOAS. 


Mi estas hom’; pli bone do ni finu! 
La vorto mia restu: estu plue 
Pastrino de 1” diin’ laŭ ŝia volo; 
Sed mi pardonon petas de Diano, 
Ke mi ĝis nun maljuste ŝin senigis 
De la antikvaj decaj oferdonoj. 
Neniun fremdan prenas nia lando; 
Laŭ mor' antikva lin atendas morto; 
Nur vi per via ĉarma afableco, 

En kiu mi per mia koro vidis 

Jen amon de filino, jen la senton 
De silentanta ĉarma flanĉino, — 
Nur vi per sorĉa ligo min katenis, 
Ke mi forgesis tute mian devon. 
Vi mian cerbon kvazaŭ endormigis, 
Kaj mi ne aŭdis pli la murmuradon 
De la popol. Nun ĉiuj laŭte krias, 
Ke la frutempa mort' de mia filo 
Pro mia kulpo venis. Mi ne volas 
Nun plu pro vi reteni la amason, 
Kriantan laŭte pri la oferdonoj. 

IFIGENIO EN TAŬRIDO. 


IFIGENIO. 


Pro mi neniam tion mi deziris. 

La diojn ne komprenas, kiu pensas, 
Ke ili amas sangon; li enmetas 

En ilin sian propan kruelecon. 

Ĉu min ne savis la diino mem? 

Ŝi mian servon volis, ne la morton. 


TOAS. 


Ne decas per facilmovebla saĝo 
Laŭ nia propra vol” komentarii 

La sanktan tradicion. Vi plenumu 
La devon vian, mi plenumos mian. 
Du fremdaj viroj, kiujn ĵus ni trovis 
Kaŝitajn en surbordaj la kavernoj 
Kaj kiuj ne alportas al ni bonon, 
En miaj manoj estas nun. En ili 
Diino via havu nun denove 

La longe jam mankantajn oferdonojn! 
Mi ilin sendos; vi la servon konas. 


SCENO KVARA. 


IFIGENIO (sola). 
Vi havas nubojn, ho savantino, 
Por kovri senkulpajn persekutatojn 
Kaj per la vento ilin forporti 
De la fera kruela fatalo, 
Trans la maron, trans multajn landojn 
Ilin forporti, kien vi volas. 
Vi estas saĝa, la estontaĵon 
Kaj la pasintaĵon vi konas precize; 


AKTO I. SCENO IV. 29 


Via rigardo gardas la viajn, 

Kiel via lumo, la vivo de l” noktoj, 
Gardas kaj regas tutan la teron. 
Miajn manojn detenu de sango! 
Benon kaj pacon neniam ĝi donas; 
Kaj la fantomo de mortigito 

En horoj malĝojaj de la mortiginto 
Lin atakas kaj lin turmentas. 

Ĉar la senmortuloj amas la homojn, 
La bonajn gentojn kaj generaciojn, 
Kaj ili volonte longigas la vivon 
De mortemulo, kaj ili volonte 

Al li ebligas ĝui kelktempe 

Kune kun ili la ĝojan vidon 

De propra ilia eterna ĉielo. 

IFIGENIO EN TAŬRIDO. 


AKTO DUA. 


SCENO UNUA. 
ORESTO. PILADO. 


ORESTO. 


Ni iras nun la vojon de la morto: 
Animo mia grade trankviliĝas. 

Mi Apolonon petis, li forigu 

De mia flanko la teruran bandon 
De 1 vengfantomoj, kaj en liaj vortoj 
Misteraj tiam sentis mi promeson, 
Ke trovos mi la helpon kaj la savon 
En la sanktejo de fratino lia, 

La regantino de la Taŭridanoj. 

Ĝi plenumiĝas: tuta la mizero 
Finiĝos nun kun mia vivo kune! 
Al mi, al kiu dia mano premas 
La koron kaj surdigas la spiriton, 
Ja estas tiel ĝoje kaj facile 

Adiaŭ diri al la lum’ de 1” suno! 
Kaj se ne devas nepoj de Atreo 
Kun kron' de venko fali en batalo, 
Se mi, simile al prapatroj miaj, 
Perei devas kiel oferbesto: 

Ĝi plenumiĝu! Estas ja pli bone 
Ĉi tie morti antaŭ la altaro, 

Ol en angulo malbenita, kie 

AKTO II. SCENO 1. 31 


Mortigus nin parenco-insidanto. 

Ho, lasu min almenaú nun ripozi, 

Vi, subteruloj, tiel avidantaj 

La sangon, kiu ĉiun mian paŝon 
Gutante signas! Lasu min ripozi, 
Jam baldaŭ mi malsupren al vi venos. 
Nek min, nek vin la lum’ de l” tago vidu, 
Kaj la tapiŝo verda de la tero 

Ne estu plu svarmejo por fantomoj. 
Mi venos al vi tien sub la teron, 

Kaj tie en senviva surda nokto 

Egala sorto ĉiujn unuigos. 

Nur vin, Pilad', senkulpa kamarado 
De mia nigra sorto kaj malbeno, 

Ho, kiel malvolonte mi kunprenas 

En la funebran landon antaŭtempe! 
Nur via vivo, via morto kaŭzas 

Al mi ankoraŭ timon aŭ esperon. 


PILADO. 


Ne iras mi ankoraŭ kiel vi 

Pasive en la regnon de la ombroj. 
Tra la vojetoj konfuzitaj, kiuj 
Konduki ŝajnas al la nigra nokto, 
Mi penas nin traŝovi al la vivo. 

Pri morto mi ne pensas; mi meditas 
Ĉu eble iel helpos nin la dioj 
Rimedon ian trovi por forkuro. 

La morto — ĉu vi timas aŭ ne timas — 
Ja venos mem. Eĉ kiam la pastrino 
Jam levos sian manon, por detranĉi 
Al ni oferdediĉe niajn buklojn, 


IFIGENIO EN TAŬRIDO. 


Eĉ tiam via savo kaj la mia 

Ne ĉesos esti mia sola penso. = 
Forĵetu la malgojon, ĉar per dubo 
Akcelas ni danĝeron. Apolono 

Al ni promesis, ke en la sanktejo 
De la fratin' atendas nin konsolo 
Kaj helpo kaj reveno. Kaj dusencaj 
Neniam estas vortoj de la dioj, 

Kiel tre ofte pensas la prematoj. 


ORESTO. 
Al la malĝoj” de l’ vivo la patrino 
En infanec' min jam alkutimigis, 
Kaj mi tiele kreskis, viva bildo 
De mia patro, kaj la senparola 
Rigardo mia ĉiam estis akra 
Riproĉ' por ŝi kaj ŝia adultulo. 
Tre ofte, kiam la fratin' Elektro 
En la profunda parto de la ĉambro 
Silente sidis antaŭ la kameno, 
Mi min al ŝia brusto time premis 
Kaj per okuloj grandaj kaj malĝojaj 
Rigardis ŝin, plorantan dolorege! 
Kaj tiam ŝi pri nia granda patro 
Parolis multe. Kiel mi deziris 
Lin tiam vidi, esti apud li! 
Jen mi deziris flugi for al Trojo, 


Jen mi deziris, ke al mi li venu . ... 


La tago venis ... 


PILADO. 
Nu, pri tiu horo 
Babilu inferuloj en la nokto! 


AKTO II. SCENO 1. 


Nin remomoro pri pli bela tempo 
Fortigu freŝe per heroaj faroj! 

La dioj ja bezonas bonajn homojn 
Por siaj planoj sur ĉi tiu tero; 
Sendube vin ankoraŭ task” atendas; 
Vin ili ja ne sendis kun la patro 
Ĉe lia ir” malvola al la Orko. 


ORESTO. 


Ho, se mi lian baskon tiam kaptus 
Kaj sekvus lin! 

PILADO. 

Nu, tiuj, kiuj vin 
Konservis, ili zorgis ja pri mi; 
Ĉar kio mi sen vi fariĝus, tion 
Mi eĉ prezenti ja al mi ne povas, 
Ĉar de la temp' de mia infaneco 
Ja nur kun vi kaj nur por vi mi vivas 
Kaj volas vivi. 

ORESTO. 


Ne rememorigu 
Al mi la belajn tagojn, kiam dolĉe 
En via dom' mi trovis rifugejon 
Kaj via nobla patro tiel ame 
Pri la duonmortinta floro zorgis, 
Kaj vi, senĉese gaja, Ĉiutage 
Saltadis ĉirkaŭ mi kun nova vivo, 
Simile al la hela papilio 
Ĉirkaŭe de mallumkolora floro, 
Kaj la gajecon vian enverŝadis 
En mian koron, kaj mi eĉ forgesis 


Ifigenio en Taŭrido. 

IFIGENIO EN TAŬRIDO. 


Mizeron mian, kaj en viglaj revoj 
Junecon mian mi kun vi pasigis. 


PILADO 


Vin ekaminte, mi komencis vivi. 


ORESTO. 


Ne vivi, sed suferi vi komencis. 

Jes, tio estas la esenc’ terura 

De mia sorto; ke kvazaŭ pestulo 
Doloron mi kaj morton en mi portas; 
Ke se mi nur ektuŝas ian lokon, 

Eĉ la plej sanan, baldaŭ ĉirkaŭ mi 
Sur la vizaĝoj eĉ la plej florantaj 
Aperas trajtoj de rampanta morto. 


PILADO. 


Mi certe la unua devus morti, 

Se via spir’ en si venenon portus. 
Kaj tamen diru mem, ĉu mi ne estas 
Ankoraŭ plena de kuraĝ' kaj ĝojo? 
Kaj amo kaj kuraĝo nin kondukas 
Al grandaj faroj. 


ORESTO. 


Grandaj faroj? Jes, 
Ni ilin iam vidis antaŭ ni! 
En tiu tempo, kiam ni, ĉasante, 
Kuradis tra la valoj kaj la montoj, 
Kaj similante per la brust' kaj pugno 
La grandan nian gentopatron, ni 
Esperis, ke ni tiel persekutos 

AKTO II. SCENO I. 


Kun glav' kaj bastonego ian monstron 
Aŭ bandon da rabistoj; kiam ni 
Vespere sidis ĉe la granda maro, 

Nin apogante unu al alia, 

Kaj antaŭ ni la ondoj dolĉe ludis 

Kaj vasta staris antaŭ ni la mondo: 
Ho, tiam certe ofte ni kaptadis 

La glavon, kaj estontaj faroj svarmis 
Ĉirkaŭe, kiel steloj en la nokto. 


PILADO. 


Sen lim' estas la faro, kiun volus 

Plenumi la animo. Ĉiun agon 

Ni volus fari tuj tiele grande 

Laŭ la amplekso, kiun ĝi atingas, 

Se multajn jarojn, tra generacioj 

Kaj landoj, gin la buŝo de l' poetoj 

Pligrandigante rulas. Bele sonas 

La agoj de 1 prapatroj, kiam ilin, 

En la vespera ombro ripozante, 

Junulo sorbas kun la ton’ de harpo; 

Sed kiel niaj faroj, tiel ankaŭ 

lliaj ne prezentis perfektaĵon. 

Ni pelas ion, kio antaŭ ni 

Rapide kuras, kaj ni ne atentas 

La vojon, kiun iras niaj paŝoj. 

La paŝojn de l’ prapatroj kaj la signojn 

De la surtera viv” ilia preskaŭ 

Ni ne rimarkas, ĉiam ni nur celas 

Ilian ombron, kiu disimile 

Tre malproksime sidas kvazaŭ krono 

Tre alte sur la pintoj de la montoj. 
ge 

Mi ne tre ŝatas tiujn, kiuj celas 

Nur gloron inter la popol” akiri; 
Sed vi, junulo, vi la diojn danku, 
Ke ili tiel frue tiel multe 

Per vi jam faris. 


ORESTO 

Se al iu homo 
La dioj donis la gojigan sorton 
Forigi malfeliĉon de la siaj, 
Grandigi sian regnon, fortikigi 
La limojn, aŭ malnovajn malamikojn 
Faligi aŭ forpeli, — tiam li 
La diojn danku, ĉar al li la dioj 
Plej grandan gojon en la vivo donis; 
Sed min la dioj faris ja buĉisto, 
Devigis min mortigi mian propran 
Patrinon, kiun tamen mi adoris; 
Kaj venĝe por la ago malhonora 
Min abomene ili ruinigis. 
La domon de Tantalo ili juĝas, 
Kaj mi, la lasta el la dom', ne devas 
Ricevi morton pian aŭ honoran. 


PILADO. 
Neniam pro la krimoj de la patroj 
La dioj faras venĝon sur la filo; 
Ĉu bona, ĉu malbona — ĉiu mem 
Por sia far' ricevas rekompencon. 
Nur beno herediĝas, ne malbeno. 


ORESTO. 
Ne beno ja kondukis nin ĉi tien. 

AKTO II. SCENO I. 37 


PILADO. 
Sed la decido de la altaj dioj. 


ORESTO. 


Ilia do decido nin mortigas. 


PILADO. 


Plenumu la ordonon kaj atendu! 
Se la fratinon vi al Apolono 
Alportos kaj se ambaŭ kune logos 
En Delfoj, sub konstanta adorado 
De nobla gento, tiam por ĉi tio 
La alta paro certe vin favoros 
Kaj savos vin de la inferulinoj. 
Jam en ĉi tiu sankta arbareto 

Ja ne kuragas ili ekaperi. 


ORESTO. 


Almenaŭ morton havos mi trankvilan. 


PILADO. 


Sed mi alie pensas. Mi kunligis 
La pasintaĵon kun la estontaĵo 

Kaj ne mallerte solvis la misteron. 
Tre povas esti, ke jam antaŭ longe 
La dioj pri la granda far” decidis. 
Diano certe volas forsaviĝi 

De la sovaĝa bordo de l' barbaroj 
Kaj de iliaj sangaj homoferoj; 

Ni estas elektitaj, por plenumi 

La belan faron, kaj jam nun mirinde 
Ni estas devigitaj tion fari. 

ORESTO. 


Vi lerte interplektas la decidojn 
De l' dioj kun la propraj viaj voloj. 


PILADO. 


Nu, kion do valoras homa saĝo, 

Se ĝi ne penas lerte trapenetri 

La volon de la dioj? Pezan ŝarĝon 
Surmetas dioj sur la noblan homon, 
Se li tro multe pekis, kaj por li 
Destinas ili taskon, kiu ŝajnas 

Al simplaj homoj tute ne solvebla. 
Sed la heroo venkas, kaj pentfare 
Li faras tiajn servojn, ke la mondo 
Estonte lin adoras. 


ORESTO. 


Se la sorto 
Al mi destinis vivi kaj agadi, 
Ho, tiam iu dio liberigu 
La frunton mian de l’ kapturno, kiu 
Sur glita, patrinsange makulita 
Vojeto min al la mortintoj tiras; 
Kompate li sekigu tiun fonton, 
Per kiu el la vundoj de 1 patrino 


Konstante sur min ŝprucas la malbeno! 


PILADO. 


Atendu pli trankvile! La malbonon 


Vi mem ja pligrandigas kaj vi prenas 


Sur vin de la furioj la oficon. 
Min lasu primediti, vi silentu! 

AKTO II. SCENO I. 39 


Nur poste, bezonante por la ago 

La fortojn kunigitajn, mi vin vokos, 
Kaj kun kuraĝ’ prudenta tiam ambaŭ 
Alpaŝos ni al la efektivigo. 


ORESTO. 
Parolo de Uliso. 


PILADO. 


Vi ne moku! 
Jes, ĉiu devas mem al si elekti 
Heroon imitotan, se li volas 
Atingi la Olimpon. Mi konfesas, 
Ne pensas mi, ke ruzo kaj prudento 
Makulas viron, kiu sin dediĉis 
Al plenumado de kuraĝaj faroj. 


ORESTO. 


Mi ŝatas nur kuraĝon rektaniman. 


PILADO. 


Ne petis tial mi de vi konsilon. 
Jam unu paŝon faris mi. Jam multe 
Da scioj mi ellogis de l” gardistoj. 
Mi scias jam, ke fremda, disimila 
Virin' katenas tiun sangan leĝon; 
Nur puran koron, preĝon, odorfumon 
Al dioj ŝi oferas. Ŝian koron 

Tre multe oni laŭdas; oni pensas, 
Ke ŝi devenas de amazoninoj, 

Ke ŝi forkuris, por ke ŝi per tio 
Evitu ian grandan malfeliĉon. 


ORESTO. 


Videble nun potenco ŝia luma 

La forton perdis pro la proksimeco 
De la krimulo, kiun la malbeno 
Ĉirkaŭas, kiel vasta nigra nokto. 
La pia sangavido liberigas 

De la katenoj la antikvan moron, 
Por nin nun pereigi. La sovaga 
Spirito de la rego nin mortigos; 
Se li koleras, tiam nin virino 

Ne povas savi. 


PILADO. 


Bone al ni estas, 
Ke de virin' dependas nia sorto! 
Ĉar viro, eĉ plej bona, kutimigas 
Spiriton sian al la krueleco, 
Kaj fine li eĉ leĝon al si faras 
El tio, kion mem li abomenas, 
Kaj la kutimo faras lin malmola 
Kaj eĉ nerekonebla. Sed virino 
Obstine ĉiam sekvas sian senton, 
Kaj en la bono kaj en la malbono 
Ŝi estas pli fidebla . . . Ts! ŝi venas! 
Nin lasu solaj! Mi ne devas tuj 
Eldiri niajn nomojn aŭ konfidi 
Al ŝi tro nesingarde nian sorton. 
Foriru! Antaŭ ol ŝi ekdeziros 
Kun vi paroli, mi kun vi parolos. 


AKTO Il. SCENO II. 41 


SCENO DUA. 


IFIGENIO. PILADO. 


IFIGENIO. 


Fremdulo, diru, kiu kaj el kie 
Vi estas. Mi vin trovas pli simila 
Al greko, ol al skito. 


(Ŝi deprenas liajn ĉenojn.) 


Tre dangera 
La libereco estas, kiun mi 
Nun al vi donas; ho, la bonaj dioj 
Deturnu tion, kio vin minacas! 


PILADO. 


Ho, dolĉa voĉo! Agrablega sono 

De l' hejma lingvo en la fremda lando! 
La bluajn montojn de l haven’ patruja 
Mi, la kaptito. vidas nun denove 

Kun ĝojo antaŭ la okuloj miaj. 

Ho jes, ho jes, mi ankaŭ estas greko! 
Mi por momento tute ja forgesis, 
Kiome mi bezonas vin, mi glutis 

Per la okul” ĉielan la aperon. 

Ho, se decido de pli alta forto 

Ne ŝlosas vian buŝon, diru, diru, 

El kiu el la grekaj niaj gentoj 

Vi, dia ido, havas la devenon. 


IFIGENIO. 


Pastrino, kiun la diino mem 
Por si elektis kaj al si dediĉis, 

Parolas nun kun vi; ĉi tio devas 
Al vi sufiĉi. Diru al mi, kiu 
Vi estas, kia sorto malfeliĉa 
Kun la kunul' vin tien ĉi venigis. 


PILADO. 


Facile mi rakonti al vi povas 

La sorton, kiu pelas nin kruele. 
Ho, se kun tia sama facileco 

Vi povus nin ĝojigi per espero! 

El Kret' ni estas, filoj de Adrasto: 
Mi, la plej juna, nomas min Kefalo, 
Li, la plej aĝa, estas Laodamas. 
Kaj meze inter ni ankoraŭ estis 
Alia frato, kruda kaj sovaĝa, 

Kaj tiu jam en la infanaj ludoj 

Ne lasis al ni pacon kaj konsenton. 
Dum nia patro antaŭ Troj' batalis, 
Kviete ni sekvadis la patrinon; 

Sed kiam li kun riĉa hav’ revenis 
Kaj baldaŭ poste mortis, la disputo 
Pri regno kaj heredo tuj disigis 

La fratojn. Mi min tenis sur la flanko 
De la plej aĝa. Tiu ĉi mortigis 
La fraton. Kaj pro tiu sanga krimo 
Lin la furioj pelas senripoze. 

Sed al ĉi tiu senkultura bordo 

Nin sendis Apolono kun espero. 

En la sanktejo de l’ fratino sia 
Ordonis li al ni atendi helpon. 

Nin oni kaptis kaj al vi venigis 
Por oferfaro. Tion vi jam scias. 


AKTO II. SCENO II. 43 


IFIGENIO, 
Ĉu Trojo falis? Ho, karul', certigu! 


PILADO. 

? Ĝi falis, jes. Kaj vi al ni certigu 

La savon! Rapidigu vi la helpon, 
De l' dio promesitan! Ekkompatu 

| Vi mian fraton! Diru al li baldaŭ 
Bonkoran vorton! Tamen parolante 
Kun li, vi lin indulgu, mi vin petas; 
Ĉar ĝojo kaj dolor' kaj rememoro 
Facile lian tutan internaĵon 

| Ekskuas tro dangere; tiam baldaú 

| Frenezo febroforma lin atakas, 
Animo lia bela kaj libera 

Fariĝas tiam havo de l’ furioj. 


IFIGENIO. 
|: Kiome ajn vi estas malfeliĉa, 
Mi vin petegas, ĉion vi forgesu, 
Ĝis vi sopiron mian kontentigos. 


PILADO. 
La alta urbo, kiu tra dek jaroj 
La tutan grekan forton kontraŭstaris, 
Prezentas nun ruinojn, kaj neniam 
Ĝi releviĝos. Tamen multaj tomboj 
De la plej bonaj grekoj nin devigas 
Memori tiun bordon de l’ barbaroj. 
Ahilo falis, kaj amiko lia . . 


| IFIGENIO. 
Ho, diaj bildoj, vi fariĝis polvo! 

PILADO. 


Kaj Palamed”, Telamonid” Ajakso 
Jam la patrujan sunon ne revidis. 


IFIGENIO (al si mem). 
Pri mia patro li nenion diras 
Kaj lin ne nomas inter la falintoj. 
Ho jes! li vivas! Jes, mi lin revidos! 
Ho, mia kor”, esperu, iia koro! 


PILADO. 


Feliĉaj tamen estas tiuj miloj, 

Kiuj la morton trovis en batalo! 
Ĉar por la revenintoj dia mano 
Preparis ne triumfon, sed teruron 
Kaj tre malĝojan finon. Ĉu la voĉo 
De l’ homoj ne atingas vin? Ĉar kien 
Ĝi nur atingi povas, gi disportas 
La famon pri l’ farigoj plej teruraj. 
Ĉu la mizero do, kiu plenigas 

Per ĝemoj ne ĉesantaj la palacon 
Mikenan, al vi estas nekonata? 
Kun helpo de Egisto tre perfide 
Mortigis Klitemnestro sian edzon 
Tuj en la tago, kiam li revenis! .. 
Ha, vi adoras tiun reĝan domon! 
Mi vidas, via brusto vane penas 
Impreson la teruran en si kaŝi. 

Ĉu estas vi filino de amiko? 

Ĉu vi naskiĝis en najbara urbo? 
Ne kaŝu, ne koleru, ke l' unua 
Teruron tiun mi al vi raportas. 


AKTO II. SCENO II. 


IFIGENIO. 


Ho diru, ho rakontu la detalojn 
De la terura faro! 


PILADO. 


En la tago 
De la reveno, kiam, sin baninte, 
La reĝo volis preni sian veston 
Konfide el la manoj de Y edzino, 
La krimulino tiam sur lin ĵetis 
Teksaĵon faldoriĉan kaj implikan; 
Kaj dum li vane penis el la reto 
Sin liberigi, perfidul' Egisto 
Mortigis lin, kaj tiu granda princo 
Kovrita iris al la malvivuloj. 


IFIGENIO. 


Kaj kian pagon la kunu!” ricevis? 


PILADO. 


Kun regno liton, kiun li jam havis. 


IFIGENIO. 


Volupto do ŝin pelis al la krimo? 


PILADO. 


Kaj forta sento de malnova vengo. 


IFIGENIO. 


Per kio do la reĝo ŝin ofendis? 

PILADO. 
Per peza faro, kiu ŝin pravigus, 
Se nur mortigo estus pravigebla. 
Li al Aŭlido logis ŝin, kaj kiam 
Diino per kontraŭblovantaj ventoj 
Malhelpis forveturon de la grekoj, 
Li tiam senkompate sian propran 
Filinon la plej agan alkondukis 
Al la altaro de Dian', kaj ŝin 
Pro bon' de 1 grekoj oni tiam buĉis. 
Kaj tio en la koron de l' patrino 
Enpremis tiel forte la malamon, 


“Ke ŝi facile cedis al Egisto 


Kaj sian edzon ĵetis en pereon. 


IFIGENIO (sin kovrante). 


Sufiĉe! Nun vi baldaŭ min revidos. 


PILADO (sola). 


La sort' de 1 reĝa domo ŝin videble 
Profunde tuŝas. Kiu ajn ŝi estas, 
Ŝi tute certe mem la reĝon konis. 
Feliĉe do por ni, el alta domo 

Ĉi tien oni vendis ŝin. Ho koro, 
Ne batu tiel forte! Al la stelo, 

De la espero, kiu ekbriletis, 

Ni remu do kuraĝe kaj prudente! 


| 
| 


T 


== 


AKTO HI. SCENO I. 4 


AKTO TRIA. 
SCENO UNUA. 
IFIGENIO. ORESTO. 


IFIGENIO. 
Malfeliĉulo, mi vin senĉenigas, 
Sed nur, ho ve! por sorto pli kruela. 
La liberec', donata de la templo, 
Simile al la lasta vivekbrilo 
De malfacila malsanul’, prezentas 
Nur antaŭsignon de la morto. Tamen 
Ĝis nun ankoraŭ mi ne povas diri 
Kaj diri al mi mem mi ne kuraĝas, 
Ke vi pereis! Kiel do mi povus 
Per krima man' dediĉi vin al morto? 
Kaj tamen tiel longe, dum mi restas 
Pastrino de Dian', neniu havas 
La rajton iel tuŝi vian kapon. 
Sed se mi ne plenumos mian devon 
Laŭ la postulo de l' kolera reĝo, 
Li tiam inter miaj helpantinoj 
Alian virgulinon pastrinigos, 
Kaj tiam krom deziro plej varmega 
Mi jam nenion povos al vi doni. 
Ho, kara samlandan'! eĉ simpla sklavo, 
Sur kiun lumis nia hejma suno, 
En fremda land' tre kara al ni estas: 

Kun kia do senlima ĝoj' kaj beno 
Mi devas vin akcepti, kiuj dolĉe 
Al mi alportis bildon de herooj, 
De mi en infaneco adorataj, 

Kaj kiuj mian plej internan koron 
Konsolis per espero la plej bela. 


ORESTO. 


Ĉu vian nomon kaj devenon vian 
Vi kaŝas kun intenco? aŭ ĉu eble 
Mi povas scii, kiu disimile 

Nun staras antaŭ mi? 


IFIGENIO. 


Vi min ekkonos. 
Sed nun rakontu, kion via frato 
Al mi ĝis nun sciigis nur duone, — 
La pluan sorton de l' personoj, kiuj, 
De Trojo reveninte, sur la sojlo 
De sia propra dom' neatenditan 
Fatalon trovis, Kvankam mi tre juna 
Alvenis sur ĉi tiun fremdan bordon, 
Sed mi ankoraŭ bone rememoras 
La grandan timon kaj la grandan miron, 
Kun kiu mi rigardis siatempe 
Tiujn heroojn. Ili elveturis, 
Kaj tiam ŝajnis, kvazaŭ la Olimpo 
Subite malfermiĝis kaj la bildojn 
De l’ glora kaj mirinda mond’ antikva 
Malsupren sendis por la pereigo 
De Iliono. Sed la plej majesta 
El ĉiuj estis reg” Agamemnono! 


—— A pa > — 

AKTO III. SCENO 1. 49 


Ho diru, ĉu li efektive falis 
Per la perfido de edzino sia 
Kaj de Egisto? 

ORESTO. 


Jes, vi diris veron! 


IFIGENIO. 


Ho, ve al vi, Mikeno malfeliĉa! 

Tiele semis nepoj de Tantalo 

Per plena man' malbenon post malbeno! 

Simile al kreskaĵo senvalora, 

Miloblan semon ĉirkaŭ si ĵetante, 

Por nepoj kaj pranepoj ili kreis 

Parencajn mortigantojn por eterna 

Sovaga reciproka vengemeco! 

Malkovru ĉion, kion en la vortoj 

De via frat' por mi ankoraŭ kovris | 
La ombro de l' teruro. Diru, kiel 
La lasta filo de la granda gento, 

La ĉarma knabo, certe destinita 

Por iam fari venĝon por la patro, — 

Kiele li, Oresto, trovis savon 

En tiu sanga tago? Ĉu li ankaŭ 

Pereis en la reto? Ĉu li vivas? 

Ĉu li saviĝis? Ĉu Elektro vivas? 


ORESTO. | 
Jes, ambaŭ vivas. 
IFIGENIO. 


Ho vi, ora suno, ) 
Radiojn la plej belajn al mi pruntu 


Ifigenio en Taŭrido. 
| 

Kaj metu ilin kiel mian dankon 
Al Jupitero antaŭ lian tronon! 
Ĉar mi nur estas muta kaj malriĉa. 


ORESTO 


Se vin kun tiu reĝa domo ligas 
Intima ia ligo aŭ rilatoj, 

Kiel kredigas via bela ĝojo, 

Ho, tiam tenu forte vian koron! 

Ĉar tre dolora estas por ĝojanto 
Refalo tro subita en malĝojon. 

Vi scias, mi gin vidas, nur la morton 
De l’ reg” Agamemnono. 


IFIGENIO. 
Kaj ĉu tio. 
Ne estas por mi scio tro sufiĉa? 


ORESTO. 


Vi scias nur duonon de l” mizero. 


IFIGENIO. | 
Kaj kio plu? Orest', Elektro vivas? 


ORESTO. 


oe 


Pri Klitemnestro vi nenion timas? 


IFIGENIO. 


Sin ja nek timo, nek espero savos. 


ORESTO. 


Si el la lando de l” esper’ foriris. 


AKTO III. SCENO I. 51 


IFIGENIO. 


Ĉu do pentante ŝi sin mem mortigis? 


ORESTO. 


Ne! sed la propra sango ŝin mortigis. 


IFIGENIO. 


Parolu klare, ke mi plu ne serĉu! 
La necerteco per flugil’ malluma 
Milfoje batas ĉirkaŭ mia kapo. 


ORESTO. 


La dioj do destinas, ke mi estu 
La sciiganto de la faro, kiun 

Mi tiel volus kaŝi por eterne 

En la sensona regno de la nokto! 
Al tio kontraŭ mia propra volo 
Min nun devigas via ĉarma buŝo; 
Ĝi tamen havas rajton, por postuli 
Doloron ankaŭ; bone, ĝi ricevos. 
En tiu tag”, kiam la patro falis, 
Elektro save kaŝis sian fraton; 
Strofio, la bofrato de la patro, 
Volonte lin akceptis kaj edukis 
Lin kune kun la propra sia filo, 
Pilado, kiu sin tre baldaŭ ligis 
Kun la veninto per plej bela ligo 
De la plej forta kora amikeco. 
Kaj ju pli ili kreskis, des pli forte 
En ili kreskis la deziro venĝi 

La morton de la reĝo. Kaj sekrete, 
En vestoj de fremduloj, ili venis 

Mikenon, kvazaŭ por alporti tien 
Sciigon pri la morto de Oresto 

Kaj ankaŭ lian cindron. Ilin bone 
Akceptis la reĝino, ili venis 
Internen de la domo. Al Elektro 
Orest' sin rekonigas; ŝi reblovas 
En li la fajron de 1 venĝemo, kiu 
En la alesto sankta de l’ patrino 
Jam preskaŭ estingiĝis. En silento 
Ŝi lin kondukas al la loko, kie 

La patro falis, kie tre malforta 
Malnova postesigno de la sango, 
Jam preskaŭ tute plu ne rimarkebla, 
La plankon, multefoje jam lavitan, 
Ankoraŭ kolorigis. Tiam ŝi 

Per sia fajra lango nun priskribis 
Ĉiun detalon de la krima faro 

Kaj sian sklavan kaj mizeran vivon, 
La fierecon de la perfiduloj 

Kaj la dangerojn, kiuj la gefratojn 
Ankoraŭ nun minacas de la flanko 
De la patrin' duonpatriniĝinta. 

Kaj tie al Oresto ŝi altrudis 
Malnovan la ponardon, kiu tiom 

En la Tantala dom’ jam furiozis . . . 


Kaj propra fil mortigis Klitemnestron . .. 


IFIGENIO. 


Ho senmortuloj, vi, kiuj pasigas 
Feliĉajn tagojn super puraj nuboj, 
Ĉu nur por tio dum tre multaj jaroj 
Vi min de ĉiuj homoj apartigis 


| 


—————— 


AKTO III. SCENO 1. 58 


Kaj tenis min en via proksimeco 

Kaj sur min metis la oficon virgan 
La sanktan fajron ĉiam subtenadi 
Kaj la animon mian vi, simile 

Al flamo, ĉiam direktadis supren, 

Ke la terurojn de la domo mia 
Eksentu mi nur iam pli malfrue, 

Sed tiom pli profunde? — Ho, parolu 
Al mi pri la junulo malfeliĉa! 

Parolu pri Oresto! 


ORESTO. 


Ho, se jam oni povus nun rakonti 
Pri lia morto! Kvazaŭ fermentante, 
Leviĝis el la sang’ de l’ buĉitino 
La ombro de l’ patrino. 

Al la filinoj de l” eterna nokto 

Ĝi krias: „tenu firme, ne forlasu 
La mortiginton de 1 patrino! Pelu 
Kaj persekutu la krimulon! Pelu! 
Al vi li apartenas!“ — Ili aŭdas, 
Iliaj okulaĉoj ekrigardas 

| Ĉirkaŭe kun la agla avideco. 

| Kaj ili ekmoviĝas en la nigraj 
Kavernoj, kaj el la anguloj venas 
Senbrue tuj ilia sekvantaro, 

La dubo kaj la pento. Antaŭ ili 
Vapor” leviĝas el la Aĥerono; 

l El ĝiaj nebulringoj ekruliĝas 
Ĉirkaŭe de la kapo de 1 kulpulo 
Senĉesa freneziga meditado 

Pri l faritaĵo. Tiam, rajtigitaj 

Pereon porti, la inferulinoj 
Elpaŝas sur la belan dian teron, 
De kiu ilin antaŭ longa tempo 
Forpelis la malbeno de la dioj. 
Pied' ilia pelas la kuranton, 
Ripozon ili donas nur momente, 
Por tuj ataki kun teruro nova. 


IFIGENIO. 


Ho malfeliĉa, en la sama stato 
Vi estas mem, kaj tial vi komprenas 
Kiome li, malfelicul”, suferas! 


ORESTO. 


Kion vi diras? Kia sama stato? 


IFIGENIO. 


Vin, kiel lin, ja premas fratmortigo; 
Al mi jam tion diris via frato. 


ORESTO. 


Sufiĉe! La animo via granda 

Per falsa vort' ne estu plu trompata! 
Fremdulo por fremdulo povas teksi 
Mensogon kaj ruzaĵon, por faligi 

Lin en la reton: inter ni ekzistu 
Nur vero! 


Mi estas mem Oresto! Kaj ĉi tiu 
Krimula kap' kliniĝas al la tombo 
Kaj serĉas morton. Kaj en ĉia formo 
Mi estas preta vole ĝin akcepti! 

Ho, kiu ajn vi estas, mi al vi 


> 


AKTO III. SCENO I. 56 


Kaj al amiko mia malfelica 
Deziras savon; sed al mi la savon 
Mi ne deziras. Se mi ne eraras, 
Ci tie vi nur kontraúvole restas; 
Eltrovu do rimedon, por forkuri, 
Sed min ĉi tie lasu. Mia korpo 
Malsupren falu de la alta roko, 
Ĝis maro fluu mia sang', portante 
Malbenon al la bordo de l' barbaroj! 
Vi iru, en la hejma greka lando 
Komencu novan, pli feliĉan vivon! 


(Li foriras.) 


IFIGENIO. 


Tiele do vi fine al mi venas, 

Vi, Plenumiĝ', filino plej ravanta 

De la plej granda patro! Ho, gigante 
Nun antaŭ mi leviĝas via bildo! 

Per la rigardo mia mi apenaŭ 

Atingas viajn manojn, kiuj plenaj 

De fruktoj kaj de benaj kronoj, portas 
Trezorojn de Olimpo. Kiel oni 
Ekkonas reĝon laŭ la grandmezuro 


De l’ donoj — ĉar la kvanto, kiun multaj 
Jam nomus riĉo, al li devas ŝajni 
Malgranda — tiel oni vin, ho dioj, 


Rekonas laŭ la donoj tre ŝparataj, 
Sed longe kaj saĝege preparataj. 
Ĉar nur vi solaj scias, kio estas 
Por ni utila, nur vi solaj vidas 

La vastan regnon de la estonteco, 
Dum antaŭ ni la steloj kaj nebuloj 

Ĉiuvespere kovras la rigardon. 
Trankvile vi aŭskultas nian preĝon, 
Petantan pri sensaga rapideco, 

Sed via man' neniam malmature 
Deŝiras la ĉielajn orajn fruktojn; 
Kaj ve al tiu, kiu ilin prenas 
Perforte tro frutempe: la acida 
Manĝaj' al li alportas nur la morton. 
Ne lasu, ke la longe atendita 
Feliĉ', apenaŭ iam esperita, 

Simile al la ombro de amiko 

Nun preterpasu vane, restigante 
Trioblan suferadon kaj doloron! 


ORESTO (denove aliras al ŝi). 
Se vi pri vi kaj pri Pilado preĝas, 
Ne citu mian nomon kun la viaj! 
Ne savos vi krimulon, sed kun li 
Dividos vi malbenon kaj mizeron. 


IFIGENIO. 


De via sort' dependas mia sorto. 


ORESTO. 


Neniel! Sola kaj sen akompano 

Mi iru en la regnon de la morto. 
Se eĉ per via propra kovrotuko 
Vi kovros la kulpulon, vi ne kaŝos 
Lin antaŭ la eterne-maldormantoj; 
Alesto via, ho ĉielulino, 

Flankigos ilin, sed ne fortimigos. 
La teron de la sankta arbareto 


—— 


1 


— 


AKTO IM. SCENO I. . 57 


Ne rajtas ili tusi arogante 


Per la piedoj, sed de malproksime 


De temp’ al tempo aŭdas mi ilian 
Teruran ridon. Tiel blekas lupoj 
Ĉirkaŭe de la arb', sur kiun savis 
Sin vojaĝanto. Ekster la arbaro 
Ripozas ili, kvazaŭ siegante; 

Sed se mi nur forlasos la arbaron, 
Tuj ili ekleviĝos, balancante 
Serpentajn siajn kapojn, aperigos 
Ĉirkaŭe polvajn nubojn kaj pelados 
Akiron sian pluen, sen ripozo. 


IFIGENIO. 


Ĉu povas vi aŭskulti bonan vorton? 


ORESTO. 
Ĝin ŝparu por amato de la dioj! 
IFIGENIO. 


Espero nova nun por vi eklumis. 


ORESTO. 


Tra fumo nur briletas antaŭ mi 
La mortriver', vokante al infero. 


IFIGENIO. 


Ĉu vi fratinon havas nur Elektron? 


ORESTO. 


Nur ŝin mi konis; ĉar la pli maljunan 
Frutempe prenis for el la mizero 

De nia domo ŝia bona sorto, 

En kiu ni nur teruraĵon vidis. 

Ho, ne demandu plu kaj ne aligu 
Vin al la Erinioj. Kun kruela 
Plezuro ili de l' animo mia 

La cindron blovas for kaj ne permesas, 
Ke la plej lastaj karboj, kiuj restis 
De la terura brul” de nia domo, 
En mia kor' kviete estingiĝu. 

Ĉu tiu fajr', intence incitata, 
Nutrata per sulfuro de l' infero 
Eterne en animo mia brulos? 


IFIGENIO. 


Mi dolĉan odoraĵon nun enportas 
En tiun fajron. Pura spir' de amo 
Per delikata blov’ malvarmetigos 
La ardon, kiu bakas vian bruston! 
Oresto, mia kara! Ĉu ne povas 

Vi min kompreni? Cu de 1 akompano 
De la teruraj diaj punantinoj 

La sang' en viaj vejnoj elsekiĝis? 
Ĉu el la kapo de Gorgon' penetris 
Ŝtoniga sorĉo ĉiujn viajn membrojn? 
Se elverŝita sango de patrino 

Per surda voĉo vokas al infero, — 
Ĉu pura bena vorto de fratino 

Ne vokos dian helpon de Olimpo? 


ORESTO. 


Ĝi vokas! Ha, ĉu tiel vi deziras 
Pereon mian? Ĉu en vi sin kaŝas 


| 


N= 


— 


AKTO III. SCENO I 59 


Diin' de venĝo? Kiu do vi estas, 
Vi, kies voĉo kruelege turnas 
La plej profundan mian internaĵon? 


IFIGENIO. 


Eksentu do la voĉon de la koro: 
Orest’! ĝi estas mi, Ifigenio! 
Mi vivas! 
ORESTO. 
Vi! 
IFIGENIO. 
Ho, frato! 


ORESTO. 
For! ho, for! 
Ne tuŝu miajn buklojn! Ĉar, simile 
Al la edziĝa vesto de Kreuzo, 
Per nevenkebla fajro mi infektas. 
Foriru! Kiel iam Herkuleso, 
Mi devas preni morton izolite. 


IFIGENIO. 


Vi ne pereos! Ho, se mi nur povus 
Trankvilan unu vorton de vi aŭdi! 
Forigu mian dubon, ho, certigu, 
Certigu al mi tute la feliĉon, 

Pri kiu tiel longe mi petegis. 

Ĉar rado de doloro kaj de ĝojo 

En mia kor' ruliĝas. De l' fremdulo 
Forpuŝas min la timo; sed plej forte 
Min la interno tiras al la frato. 

ORESTO. 


Ĉu staras mi en templo de Lieo? 
Ĉu furioza puŝo de pasio 
Atakis nun subite la pastrinon? 


IFIGENIO. 


Ho, aŭdu min! Ho, vidu, kiel fine 
Post longa, longa tempo mia koro 
Nun malfermiĝis por la granda ĝojo, 
Ke al la sola kaj al la plej kara 

El ĉio, kio en la tuta mondo 

Por mi ankoraŭ restis, mi nun povas 
La kapon kisi; ke per miaj brakoj, 
Ĝis nun nur al la vento etenditaj, 
Mi fine vin nun povas ĉirkaŭpreni! 
Ho, lasu! lasu! Ĉar eĉ de l’ Parnaso. 
La fonto, kiu saltas en la valon, 

Ne fluas tiel pure, tiel hele, 

Kiel nun fluas senmezura ĝojo 

El mia koro, fluas kaj ĉirkaŭas 

Min kiel granda ondoplena maro. 
Oresto! Ho, Oresto! Mia frato! 


ORESTO. 


Ne, bela nimfo, ne, mi ne konfidas 
Al vi kaj viaj flatoj. Ne forgesu, 
Dian” postulas servon la plej ĉastan ; 
Si vengas malsanktigon de la templo. 
De mia brust' forigu vian brakon! 
Kaj se vi volas doni al junulo 
Savantan amon kaj lin feliĉigi, 


Vin tiam turnu al amiko mia, 


AKTO III. SCENO 1. 61 


La viro pli valora. Jen li vagas 
Sur la vojeto tie sur la roko; 
Al li vi iru kaj al li vi donu 
Konsilon bonan, sed min lasu for! 


IFIGENIO. 


Rekonsciigu, frato, kaj rekonu 

La trovitinon! La ĉielan ĝojon, 

La puran, ĉastan gojon de fratino 
Ne nomu senprudenta volupteco! 
Ho, dioj, prenu la manian kovron 
For de okulo lia la rigida, 

Ke la momento de l' plej alta ĝojo 
Ne faru nin trioble malfeliĉaj ! 

Jen antaŭ vi ŝi staras, la fratino 
De longe jam perdita. De l' altaro 
Min la diino tiris for kaj savis 

Ĉi tien min en sian propran templon. 
Kaj vi, kaptita kaj oferbuĉota, 

En la pastrino trovas la fratinon. 


ORESTO. 


Ho, malfeliĉa! Nun la suno vidu 
De nia dom' la lastan teruraĵon! 
Ĉu ne troviĝas tie ĉi Elektro? 

Ŝi ankaŭ nun kun ni pereu kune, 
Por ne daŭrigi sian vivon sole 

Por sorto kaj suferoj pli turmentaj! 
Pastrin', al la altaro min konduku: 
La fratmortigo estas tradicio 
Hereda en malnova nia gento; 
Vin, dioj, dankas mi, ke vi decidis 

Min pereigi fraŭle, sen infanoj. 

Kaj vi de mi akceptu la konsilon, 
Ne amu tro la sunon kaj la stelojn; 
Ho, sekvu min en la malluman regnon! 
Simile kiel drakoj sulfurmarĉaj 

Sin en batal' englutas reciproke, 
La furioza gento de Tantalo 

Sin mem ekstermas; iru do kun mi 
Malsupren seninfane kaj senkulpe! 
Vi min rigardas kun kompato? Cesu! 
Sammaniere serĉis Klitemnestro 
Resonon en la kor' de sia filo; 

Sed lia brako trafis ŝian bruston, 
Kaj la patrino falis. Ho, aperu, 
Spirito indignanta! Vi, furioj, 
Alproksimiĝu per fermita rondo, 
Rigardu la al vi agrablan dramon, 
La plej teruran, kiun vi preparis! 
Ne venĝo aŭ malamo nun akrigas 
Ponardon sian: la fratin' amanta 
Nun estas devigata doni morton. 
Ne ploru! Ĝi ne estas via kulpo. 
De mia infaneco mi nenion 

Tiele amis, kiel vin mi povus 

Nun ami, ho, fratino mia kara. 

Jes, levu la ponardon, ne indulgu, 
Disŝiru tiun bruston, donu vojon 

Al la torentoj, kiuj en ĝi bolas! 


(Li falas svene.) 


IFIGENIO. 


Elporti sola tiom da feliĉo 


AKTO III. SCENO II. 


Kaj tiom da suferoj mi ne povas. 
Pilado, kie estas vi, Pilado? 
Alportu vian helpon, kara viro! 


(Ŝi foriras serĉante.) 


SCENO DUA. 


ORESTO (vekiĝante el la sveno kaj leviĝante). 


Ankoraŭ unu! Donu do al mi 

El Leta akvo lastan refreŝigan 
Kalikon! Baldaŭ el la brust’ elnagos 
La lasta konvulsio de la vivo. 

Tre baldaŭ la spirito mia fluos 
Trankvile al la fonto de forgeso, 

Al vi, fantomoj, al nebul” eterna. 
Permesu, ke en via mezo trovu 
Ripozon la pelita fil? de l' tero! 

Mi aŭdas murmureton en la branĉoj, 
El la krepusko venas ia bruo. ..., 
La novan gaston vidi ili venas! 

Ha, kia estas la anaro, kiu 

Majeste iras, kvazaŭ princa domo? 
Maljunaj, junaj, viroj kaj virinoj 
Kviete marŝas. Disimilaj ŝajnas 
Pasantaj la fantomoj. Jes, mi vidas, 
Jen la prapatroj de la domo mia. 
Atreo marŝas pace kun Tiesto; 

La knaboj gaje ludas ĉirkaŭ ili. 

Ĉu vin jam plu malpaco ne disigas? 
Ĉu kune kun la lumo de la suno 
La venĝo estingiĝis? Tiam min 

Vi ankaŭ ja akceptos kaj mi povos 

Aliĝi al solena via marŝo. 
Bonvenon, patroj! Vin salutas Oresto, 
La lasta viro de via gento; 
Kion vi semis, li gin rikoltis: | 1 
Kun ŝarĝ’ de malbeno li iras malsupren. 
Sed malpli ĉi tie pezas la ŝarĝoj. 
Prenu lin, prenu en vian anaron! 
Mi estimas Atreon, mi estimas Tieston: 
Ĉi tie ni ĉiuj perdis malamon. — 
Al mi montru la patron, kiun mi vidis 
Nur unu fojon en mia vivo! 
Ĉu vi ĝi estas, la patro mia ? 
Kaj la patrinon vi ame kondukas? 
Se donas la manon al vi Klitemnestro, 
Tiam ankaŭ Oresto povas alpaŝi 
Kaj diri al ŝi: vian filon rigardu! — 
Vidu ambaŭ la filon! Akceptu lin bone! 
Sur tero ja estis salut' de mortigo 
La vorto signala en nia domo, | 
Kaj siajn ĝojojn la gento Tantala 
Trovis nur transe de l’ nokto eterna. 
Vi vokas: Bonvenon! vi min akceptas! 
Min konduku, mi petas, al la maljunulo, 
Al la patro de l’ gento! Kie li estas? 
Mi volas lin vidi, la kapon la karan, 
La adoratan, kiu sidadis 
En konsiliĝ' kun la dioj senmortaj. 
Ŝajnas, vi tremas, vi vin deturnas? 
Ĉu li suferas, la diosimila? 
Ho ve! la plej altaj la potenculoj 
Per feraj ĉenoj la bruston heroan 
Por teruraj turmentoj alforĝis! 

| SCENO TRIA. 


ORESTO. IFIGENIO. PILADO. 


ORESTO. 


Ĉu ankaŭ vi jam venis malsupren? 
Bonvenon, fratino! Sed mankas Elektro! 
Ŝin ankaŭ sendu al ni plej baldaŭ 
la bona dio per sago kompata! 
Nur vin mi bedaŭras, malfeliĉa amiko! 
| Ho, venu, venu al la tron' de Plutono, 
Kiel novaj gastoj ni salutu la mastron! 
IFIGENIO. 
Ho, vi, gefratoj, kiuj de l' ĉielo 
En tag' kaj nokto al la homoj donas 
La belan lumon, sed ne rajtas lumi 
Al la mortintoj, — savu nin, gefratojn! 
Ho, vi Diano, kiu vian fraton 
| Amegas pli ol ĉion en la mondo 
| Kaj la vizagon virgan kun sopiro 
' Direktas al eterna lia lumo, — 
| Ne lasu do, ke mia sola frato, 
Malfrue retrovita, furiozu 
En la mallumo de la frenezeco! 
Se via vol, pro kiu vi ĉi tie 
Min kaŝis, nun jam estas plenumita, 
Se min per li kaj lin per mi vi volas 
Mirakle savi, tiam liberigu 
Lin de l’ katenoj de l’ malbeno lia, 
Ke la tre kara tempo de la savo 
Por ĉiam ne forflugu! 


y Ifigenio en Taŭrido. 5 

PILADO. 


Ĉu vi rekonas nin? Ĉu vi rekonas 
La sanktan arbareton kaj la lumon? 
Ĝi ja ne povus lumi por mortintoj! 
Ĉu sentas vi la brakojn de l’ amiko e 
Kaj de l’ fratino, kiuj vin ankoraŭ 
En plena vivo tenas? Palpu forte! 
Ne estas ni fantomoj. Konvinkigu! 
Rekonsciiĝu! Ĉiu minuteto 

Nun estas kara; nia savo pendas 
Nun sur faden’ malforta, kiun ŝpinas 
Por ni, videble, ia bona Parko. 


+ 


ORESTO (al Ifigenio). 
Ho, lasu min je la unua fojo 
En viaj brakoj ĝui puran ĝojon! 
Vi, dioj, kiuj kun potenco flama 
La ŝargon de l' nubegoj liberigas 
Kaj la sopire petegitan pluvon 
Kun bruo de ventego kaj de tondro 
Sovaĝtorente verŝas sur la teron, 
Sed baldaŭ la teruron de la homoj + 
Vi faras beno kaj la timon ŝanĝas 
En ĝojon kaj en laŭtan dankon, kiam 
En gutoj de folioj freŝegitaj 
La nova sun” miloble speguliĝas 
Kaj per afabla man” Iriso ŝiras 
La grizan kovron de la lastaj nuboj: sa 
Ho, lasu ankaŭ min nun en la brakoj | 
De la fratino, ĉe 1 fidela brusto 
De la amik’ kun plena danko gui 
Kaj teni, kion vi al mi donacis! 


Ą — 


A 

Forfalas la malbeno, tion diras 

Al mi la koro; jam la Eŭmenidoj 
Returne kuras nun al la Tartaro 

Kaj tondre fermas feran la pordegon. 
La ter” elspiras freŝon bonodoran 

Kaj min invitas nove aspiradi 

Al ĝoj' de l’ vivo kaj al grandaj faroj. 


PILADO. 


Rapidu, ĉar la tempo baldaŭ pasos! 
La vento, kiu blovos niajn velojn, 

Nur ĝi forportu nian plenan gojon 

Al la Olimpo. Nun ni devas nepre 
Rapide konsiliĝi kaj decidi. 

AKTO KVARA. 
SCENO UNUA. 


IFIGENIO (sola). 


Se por mortemulo 
La dioj destinas 
` Tre multajn konfuzojn 
Kaj por li preparas 
Skuantan transiron de 
De ĝoj' al doloro, 
De suferoj al ĝojo: 
Tiam apud la urbo 
Aŭ sur bord' malproksima f 
Ili por li edukas 
Amikon trankvilan, 
Ke en hor' de mizero 
Estu preta la helpo. 
Ho, benu, dioj, benu vi Piladon 
Kaj benu ĉiun lian entreprenon! 
Li estas forta brako en batalo, 
Li estas luma sago en kunveno, 

Ĉar tre trankvilan havas li animon 
Kaj al la suferantoj li alportas 
Konsilon kaj en gusta tempo helpon. 4 
Min li forŝiris de la frato, kiun 

Mi kun ador' senfine rigardadis, 
Mi ĝojis kaj mi ĝuis, mi ne povis 
Satigi de l' feliĉo mia propra, 

Mi lin el miaj brakoj ne ellasis, 


e~ 


AKTO IV. SCENO 1. 69 


Kaj mi ne sentis la danĝeron, kiu 
Ĉirkaŭis nin kaj estis tre proksima. 
Nun ili, por plenumi la intencon, 
Jam iras al la mara bordo, kie, 
Kaŝite en la golf, ilia ŝipo 
Atendas nur la signon. Kaj al mi 
Prudentajn vortojn ili en la buŝon 
Enmetis kaj instruis min, kiele 

Mi al la reg” respondu, se li sendos 
Insiste ekpostuli la oferon. 

Mi vidas, mi min devas lasi gvidi 
Simile al infano; mi ne lernis 
Inside aŭ per ruz' ion akiri. 

Ho ve al mensogantoj! La mensogo 
Neniam liberigas nian bruston 
Simile al la vortoj de la vero; 

Ĝi ne konsolas nin, ĝi nur turmentas 
La homon, kiu ĝin sekrete forĝas, 
Kaj kiel sago, kiun en la flugo 
Potenca dio kaptas kaj rebatas, 

Ĝi celon ne atingas, sed resaltas 
Kaj trafas tiun, kiu ĝin elpafis. 
Ho, pezaj zorgoj premas mian bruston. 
Ĉu eble sur la ter” nesanktigita 

De l’ bordo nun denove la furio 
Atakis plej kruele mian fraton? 

Ĉu eble ili estas malkaŝitaj? 

Ha, ŝajnas, ke armitoj proksimiĝas! 
Ha, jen! Jen kuriero de la rego 

Ĉi tien venas per rapidaj paŝoj. 

La koro en mi batas, la animo 
Kovrigas per nebulo, kiam mi 

Nun devas ekrigardi la vizaĝon 
De l' vir', al kiu devas mi mensogi. 


SCENO DUA. 
IFIGENIO. ARKAS. 


ARKAS. 


Rapidu, ho pastrin?, kun la ofero! 
La reĝ' atendas, la popol' postulas. 


IFIGENIO. 


Mi volus tuj plenumi mian devon, 
Sed ve, malhelpo neantaŭvidita 
Stariĝis inter mi kaj la plenumo. 


ARKAS. 


Ha, kio baras reĝan la ordonon? 


IFIGENIO. 


Okazo, kiu ne de ni dependas. 


ARKAS. 
Rakontu, ke mi tuj al li raportu, 
Ĉar li decidis jam, ke ambaŭ mortu. 


IFIGENIO. 


La dioj gin ankoraŭ ne decidis. 
El tiuj viroj la plej aga portas 
Sur si la kulpon de parencmortigo. 
Lin la furioj venĝe persekutas, 
Kaj eĉ en la interno de la templo 
Atakis lin malsano la kruela 


AKTO IV. SCENO II. 


Kaj malsanktigis la plej puran lokon. 

Mi nun kun virgulinoj miaj iras, 

Por per lavado en la pura maro 

Laŭ la misteraj leĝoj de la pastroj 

La bildon de l’ diino resanktigi. 

Neniu nin malhelpu en la iro. 
ARKAS. 


Mi iros tuj raporti al la rego 
Pri la malhelpo; la ceremonion 
Vi ne komencu, ĝis li ĝin permesos. 


IFIGENIO. 


Ĝi estas nur afero de l” pastrino. 


ARKAS. 


La gravan fakton reĝo devas scii. 


IFIGENIO. 


Sed lia vol” nenion povas ŝanĝi. 


ARKAS. 


Pro formo potenculon ni demandas. 


IFIGENIO. 


Ne trudu, kion devus mi rifuzi. 


ARKAS. 


Konsentu tion, kio estas bona. 


IFIGENIO. 


Mi cedos, se ne tro vi malrapidos. 

ARKAS. 


Mi post momento estos ĉe la reĝo 
Kaj: tuj returne kun la vortoj liaj. 
Ho, se mi ankaŭ povus al li porti 
Sciigon, kiu ĉion klare solvus! 

Ho ve, ke vi ne sekvis la konsilon 
De fidelulo! 


IFIGENIO. 


Volonte ja mi faris, kion povis. 


ARKAS. 


Ankoraŭ nun vi povas ĉion ŝanĝi. 


IFIGENIO. 


De mia volo tio ne dependas. 


ARKAS. 


Neplacantajon trovas vi ne ebla. 


IFIGENIO. 


Vi trovas ebla, kion vi deziras. 


ARKAS. 


Ĉu ĉion tiel pesas vi trankvile? 


IFIGENIO. 


Mi lasis la decidon al la dioj. 


ARKAS. 


Sed ili ja la homojn savas home. 


' 

AKTO IV. SCENO II. 18 


IFIGENIO. 


Mi faros ĉion, kion ili diros. 


ARKAS., 


Ho, kredu, ĉio nur de vi dependas. 
Nur la kolera stato de la reĝo 

Al ambaŭ la fremduloj donas morton. 
Jam de tre longe la militistaro 
Dekutimiĝis de l’ oferoj sangaj. 

Eĉ multaj, kiujn malamika sorto 
Al fremda bordo pelis, sentis mem 
La tutan ĉarmon, tutan la diecon, 
Se la vaganton en la fremda lando 
Renkontas bondezira kaj afabla 
Vizaĝo homa. Ho, ne tiru for 

De ni la bonon, kiu por ni ĉiuj 

De vi dependas! Kion vi komencis, 
Vi povas ja facile alfinigi; 

Ĉar la mildeco, kiu de l' ĉielo 

En homa formo venas sur la teron, 
Nenie pli rapide al si regnon 
Konstruas, ol en tiu loko, kie 
Sovaĝe kaj konfuze nova gento, 
Plenega de kuraĝo kaj de forto, 
Gvidata per la propraj antaŭsentoj, 
La ŝarĝojn de la homa vivo portas. 


IFIGENIO. 


Ne skuu la animon mian, kiun 
Laŭ via vol” direkti vi ne povas. 

ARKAS. 
A 
Dum temp’ ankoraŭ estas, oni ŝparas 
Nek penon, nek admonon ripetatan. 
IFIGENIO. “ 
Al vi klopodojn kaj al mi suferojn 
Vi kaŭzas, tamen ambaŭ estas vanaj. 
ARKAS. 
De la suferoj mi nun petas helpon, 
Ĉar plej amike ili ja konsilas. | 
IFIGENIO. 
Kruele ili ŝiras mian koron, i 
Sed la malvolon ili ne ekstermas. Š 
ARKAS. 
Ĉu povas nobla kor’ malvolon havi 
Por bono, kiun nobla hom’ proponas? 
IGENIO. 
IFIGENIO è 


Jes, se la nobla hom’ anstataŭ danko 
Min mem akiri malkonvene volas. 


ARKAS. 


Se iu ne deziras, tre facile 
Li ĉiam trovas vortojn de praviĝo. TA 
Mi pri Y oferoj al la reg” raportos. 

Ho, se vi en la kor' al vi ripetus, 

Kiele noble li kun vi agadis 

De via veno ĝis la nuna tago! 


AKTO IV. SCENO III. 


SCENO TRIA. 


IFIGENIO (sola). 


De la parol” de tiu viro nun 

En plej malĝusta tempo mia koro 
Subite returniĝis. Mi ektimas! 

Ĉar kiel ondoj en potenca kresko 
La rokojn superverŝas, kiuj staras 
Ĉe 1 bordo en la sablo, tiel fluo 
De ĝojo mian koron tute kovris. 
Mi en la brakoj tenis neeblaĵon. 
Nun al mi ŝajnis, ke denove nubo 
Kviete min ĉirkaŭas, de la tero 
Min levas kaj min dolĉe endormigas 
Simile kiel tiam, kiam min 

La brako de l’ diin’ savante kaptis. 
La fraton mian kaptis mia koro 
Per sia tuta forto; mi aŭskultis 
Nur la konsilon de 1 amiko lia; 
Nur ilin savi estis la enhavo 

De miaj pensoj. Kiel la ŝipano 
Volonte sin deturnas de la rifoj 

De negastama kaj dezerta lando, 
Mi tiel de Taŭrido min deturnis. 
Sed nun la voĉo de l’ fidela viro 
Min ree vekis, min rememorigis, 
Ke ankaŭ ĉi mi ja forlasas homojn. 
Duoble abomena nun farigas 

Por mi la trompo. Ho, animo mia, 
Retrankviliĝu! Ĉu vi nun komencas 
Dubeme ŝanceliĝi? Ne! la teron 

De la soleco devas vi forlasi! 

Enŝipigitan kaptos vin la ondoj 
Per sia balancado, — nun pro timo 


Vi nek la mondon, nek vin mem rekonas. 


SCENO KVARA. 
IFIGENIO. PILADO. 


PILADO. 


Ha, kie estas ŝi, ke mi rapidu 
Al ŝi alporti ĝojan la sciigon 
Pri nia savo! 

IFIGENIO. 


Vidu, jen mi estas, 
De zorgoj premegata, mi atendas 
Nun la konsolon, kiun vi promesas. 


PILADO. 


La frato resaniĝis! La ŝtonecan 
Ekstersanktejan teron kaj la bordon 
Atingis ni en gaja parolado. 

Ni ne rimarkis, kiam ni forlasis 

La arbareton. Ĉiam pli ravante 

La bela flamo de junec' ĉirkaŭis 
La buklan lian kapon. Hele brilis 
Kurage kaj espere la okuloj, 

Kaj lia kor’ libere sin fordonis 
Plenege al la ĝojo kaj plezuro, 


Ke vin kaj min li baldaŭ povos savi. 


IFIGENIO. 
Benata estu! De la lipo, kiu 


AKTO IV. SCENO IV. 


Eldiris tiajn feliĉigajn vortojn, 
Neniam sonu tono de suferoj! 


PILADO. 


Aŭskultu plu; feliĉo kiel princo 
Kun bela sekvantaro ĉiam marŝas. 
La kamaradojn ankaŭ ni retrovis; 
En roka golf' la ŝipon ili kaŝis 
Kaj sidis atendante kaj malĝoje. 
Apenaŭ ekvidinte vian fraton, 
Ekkriis ili goje, kaj insiste 
La ŝipanaro petis rapidigi 
La forveturon. Ĉiu man” sopiras 
Remilon, kaj eĉ vento, de ni ĉiuj 
Tuj rimarkita, ĉarmajn la flugilojn 
Etendis kaj ekblovis de la bordo. 
Ni do rapidu, kaj vi tuj konduku 
Min al la templo, lasu min eniri 
Kaj kapti respektege la objekton 
De nia celo! Mi sufiĉos sola, 
Por porti for sur miaj fortaj ŝultroj 
La bildon de 1” diino; kiel forte 
Mi sopiregas la celitan ŝarĝon! 
(Ĉe la lastaj vortoj li sin direktas al la templo, 
ne rimarkante, ke Ifigenio lin ne sekvas; sed 
baldaŭ li sin returnas.) 
Vi staras sendecide! Vi silentas! 
Vi ŝajnas konfuzita! Ĉu aperis 
Barante ia nova malfeliĉo? 
Ho, diru, ĉu vi al la reg” raportis 
La vortojn, kiujn ni interkonsentis? 

Mi sentas jam silentan la riprocon! 
Sendito de la rego al mi venis, 
Kaj kion vi al mi instruis, tion 

Mi al li diris. Sajnas, ke li estis 
Tre mirigita, kaj li tre insistis, 
Ke pri 1 malofta la ceremonio 
Raporton oni faru al la reĝo 

Kaj aŭdu lian volon; kaj mi nun 
Atendas la revenon de l’ sendito. 


IFIGENIO. 
Jes, kara viro; sed vi min insultos. | 
LZ 


—— 


PILADO. 


Ho, ve al ni! Renovigita flugas 
Nun la danĝero ĉirkaŭ niaj kapoj! 
Nu, kial do vi vin ne kovris saĝe 
Per rajtoj de pastrino? 


— kemo 


IFIGENIO. 
Mi neniam i 
Kovrilon faris el la pastra rajto. 
PILADO. 
Ho, tiam vin kaj nin, animo pura, 
Vi pereigos. Kial mi ne pensis 


Pri ĝi antaŭe kaj vin ne instruis | 
Eviti ankaŭ tiun ĉi postulon! 


IFIGENIO. 


Nur min insultu! Mi nur estas kulpa, 
Mi tion sentas; tamen mi ne povis 
Rifuzi al la yir’, kiu postulis 

Prudente tion, kion mia koro 
Ne povis ja ne trovi tute prava. 


PILADO. 


La stato nun fariĝis pli danĝera; 

Sed ankaŭ tiel ni ne devas perdi 

Kuraĝon, aŭ per agoj neprudentaj 

Aŭ tro rapidaj mem nin elperfidi. 
Trankvile nun atendu la revenon | 
De la sendito, kaj post liaj vortoj | 
Vi staru forte, kion ajn li diros! 
Ĉar la aranĝo de sanktigaj faroj 
Ja estas ne afero de la reĝo, | 
Sed de l' pastrino. Kaj se li deziros 

Ekvidi la fremdulon, kiun peze 

Atakis konvulsioj de frenezo, 

Rifuzu sub preteksto, ke vi tenas | 
Nin ambaŭ nun kaŝitaj en la templo. 

Tiele vi al ni la eblon donos, 

Ke, forportante sanktan la trezoron | 
For de Y popolo kruda kaj barbara, 
Rapide ni forkuru kaj saviĝu. 
Plej bonajn signojn sendas Apolono, 

Kaj antaŭ ol ni pie la kondiĉon 

Plenumis, li al ni jam aperigis 


———LnL— 


| Favoron sian, kiun li promesis. 
Oresto liberiĝis kaj sanigis! 
lŭ Kun li, kun nia kara liberulo, 


Konduku nin, ho vi, favoraj ventoj, 
Al la insulo roka, kie logas | 
La dio! Kaj tuj poste al Mikeno, | 
Ke ĝi revivu. ke nun el la cindro | 


—— ——.~- 


, 

De ĝiaj estingitaj fajrolokoj 

La patraj dioj ĝoje releviĝu 

Kaj bela fajro lumu nun denove 

Por ili. Via mano la unua | 
Por ili ŝutos el la oraj vazoj 

Incenson. Trans la sojlon vi enportos 

Denove savon, ĝojon, novan vivon, 

Kaj la malbenon vi malaperigos, 

Kaj vian familion vi ornamos 

Per novaj, freŝaj floroj de la vivo. 


IFIGENIO. 


Ho, kiam mi vin aŭdas, mia kara, 
Tuj mia kor', trafita de 1 radio 
De viaj vortoj, turnas sin feliĉe 


. Al dolĉa la konsolo, kiel floro 


Sin turnas al la suno. Kian ĝojon 
Alportas firmaj vortoj de amiko 
Apudestanta! tiuj vortoj havas 
Ĉielan forton, dum solulo falas 
Sub ŝarĝ” de sia propra meditado! 
Slositaj en la brusto, maturiĝas 
Nur malfacile kaj tre malrapide 
La pensoj kaj decidoj, sed alesto 
De kara homo ilin tre facile 


Disvolvas. 
PILADO. 
Nun adiaŭ! Mi rapidos a 
Nun trankviligi la amikojn, kiuj E 


Atendas sopirante. Poste baldaŭ 
Ĉi tien mi revenos kaj, kaŝita | 
En arbetaj' de roko, mi atendos 

De vi signalon. — Tamen diru, kial 
Vi nun meditas? Vian frunton kovris 
Subite ia ombro de malgojo. 


IFIGENIO. 


Pardonu! Kiel la senpezaj nuboj 
Antaŭe de la suno, tiel flugas 
Malgranda zorgo antaŭ mia- koro. 


PILADO. 


Ne timu! Nur por trompi la dangero 
Sin ligis kun la timo. Ambaŭ estas 


Kunuloj. 
IFIGENIO. 


Tamen ne malnobla estas 
La zorgo, kiu penas min averti, 
Ke mi ne trompu mian reĝon, kiu 
Por mi fariĝis kvazaŭ dua patro. 
PILADO. 


La homon, kiu buĉas vian fraton! 


IFIGENIO. 


La homon, kiu faris al mi bonon. 


PILADO. 


Se la neces' ordonas, ĝi ne estas 
Maldanko. 
IFIGENIO. 


Tamen restas gi maldanko; 
Nur la neces' gin senkulpigas. 

PILADO. 
Prava 
Vi estas antaŭ dioj, antaŭ homoj. 


IFIGENIO. 


Sed mia propra koro ne silentas. 


PILADO. 


Tro-severeco estas fiereco. 


IFIGENIO. 


Mi tion ne esploras, mi nur sentas. 


PILADO. 


Kun ĝusta sent' vi devas vin adori. 


IFIGENIO, 


Feliĉa estas kor” nur tute pura. 


PILADO. 


Vi tia vin konservis en la templo; 
La vivo nin instruas esti malpli 
Severa kontraŭ ni kaj la aliaj; 

Vi ankaŭ tion lernos. Tiel strange 
La homa gento estas konstruita, 
Tiele ĉio estas reciproke 
Interplektita kaj interligita, 

Ke en si mem aŭ kun aliaj homoj 
Neniu povas resti tute pura 

Aŭ senkonfuza. Ni ne devas esti 
Jugantoj pri ni mem. La homo devas 
Nur marŝi kaj observi sian vojon; 


| 
| 
| 


——p— 

Car tre malofte homo guste taksas 
Faritajn siajn farojn, sed li preskaŭ 
Neniam scias taksi la faratajn. 


IFIGENIO. 


Vi preskaŭ min konvinkis. 


PILADO. 
Sed por kio 
Konvinki, se elekto ne ekzistas? 
Por savi fraton, vin kaj la amikon, 
Nur unu voj' ekzistas; tial restas 
Nur la demand', ĉu ni la vojon iras? 


IFIGENIO. 


Ho, lasu min heziti! ĉar vi mem 
Ne farus kun anima trankvileco 
Tielan maljustaĵon kontraŭ homo, 
De kiu vi ricevis nur bonfarojn. 


PILADO. 


Se ni pereos, tiam vin atendas 
Riproĉo pli severa, kondukanta 

Al malesper'. Vi certe ne kutimis 
Suferi perdojn, se nun, por eviti 
Grandegan malfeliĉon, vi ne volas 
Oferi eĉ vorteton de malvero. 


IFIGENIO. 


Ho, se mi en mi portus viran koron, 
Por kiu, se ĝi ion jam decidis, 
Aliaj ĉiuj voĉoj restas mutaj! 


or 

PILADO. 


Vi vane ŝanceliĝas. Nun ordonas 
La fera mano de la neceseco, 
Kaj ĝia serioza signo estas 

Plej alta leĝo, kiun eĉ la dioj 
Obei devas. La nekonsilebla 
Fratino de l” eterna sorto regas 
Silente. Se sur vin ĝi ion metis, 
Vi tion portu! kaj se ĝi ordonis, 
Plenumu sendispute. La ceteran 
Vi ĉion scias. Baldaŭ mi revenos, 
Por preni el la sankta via mano 
De nia sav' la belan sigelilon. 


SCENO KVINA. 


IFIGENIO (sola) 
Mi sekvu lin; ĉar mi la miajn vidas 
Urĝante en danĝero. Tamen ve! 
La propra mia sorto min timigas. 
Ĉu mi ne savu la esperon, kiun 
Mi en soleco tiel bele nutris? 
Ĉu la malbeno daŭru do eterne? 
Ĉu tiu gent' neniam sin relevu 
Kun nova beno? Ĉio ja forpasas! 
Feliĉo la plej bona kaj de l” vivo 
Plej belaj fortoj fine malaperas! 
Pro kio do malben' ne malaperus? 
Ĉu tie ĉi kaŝita, deŝirita 
De la kuranta sort' de mia domo, 
Mi vane do esperis, ke mi iam 
Per pura mano kaj per pura koro 


o» — 

La makulitan domon senpekigos ? 
Apenaŭ mia frat' en miaj brakoj 
De sufereg' mirakle resaniĝas, 
Apenaŭ longe sopirita ŝipo 
Alproksimiĝas, por min forkonduki 
Al la haveno de la hejma lando, — 
La surda neceseco sur min metas 
Per fera mano jam duoblan krimon: 
Forrabi sanktan, al mi konfiditan 
Kaj adoratan bildon kaj samtempe 
Fripone trompi viron, kiu zorgis 
Pri mia vivo kaj pri mia sorto. 

Ho, mi jam timas, ke en mia koro 
Ekgermi iam povas abomeno, 

Ke la malam' profunda de l” titanoj 
Rilate al la dioj de Olimpo 

Jam ankaŭ mian delikatan bruston 
Ekkaptus per ungegoj de vulturo! 
Ho, bonaj dioj, savu min kaj savu 
En la animo mia vian bildon! 

En la oreloj la malnova kanto, 
Jam forgesita, nun al mi resonas, 
La kanto, kiun kantis kun teruro 
La Parkoj, kiam de la ora seĝo 
Tantalo falis. Ili mem suferis 
Kun la amiko. En ilia brusto 
Ventego bruis, kaj terura estis 

Ilia kanto. En la infaneco 

Mi aŭdis ĝin de mia vartistino; 

Mi bone ĝin memoras. 


Ho, gento de homoj, 
Vi timu la diojn, 

Ĉar ili regadon 
Eterne posedas 
Kaj povas ĝin uzi 
Laŭ sia bontrovo. 


Plej timu la homo, 
Se dioj lin levis! 
Sur rifoj kaj nuboj 
Jen staras la seĝoj 
Ĉe tabloj el oro. 


Aperas malpaco, 
Kaj falas la gastoj 
Kun hont' kaj ofendoj 
En noktajn profundojn 
Kaj tie ligitaj 
Atendas nur vane 
Justecon kaj juĝon. 


Sed restas la mastroj 
En festoj eternaj 
Ce 1 tabloj el oro. 
Kaj el la abismoj 
La spir’ de l’ titanoj 
Ofere falintaj 
Per fumaj nubetoj 
Al ili leviĝas. 


Kaj ili deturnas 
Benantan okulon 
De tuta la gento, 
Kaj eĉ en la nepo 
La iam amitaj 


e 
i 

AKTO IV. SCENO V. 


La trajtoj de l' avo 
Jam ilin incitas. 


Tiel kantis la Parkoj; 
Kaj la ekzilito 
En noktaj kavernoj 
Aŭskultas la kanton 
Kaj, pri la infanoj 
Kaj nepoj pensante, 
Balancas la kapon. 

AKTO KVINA. 


SCENO UNUA. 
TOAS. ARKAS. 


ARKAS. 


Mi devas kun konfuz' al vi konfesi, 
Ke mi ne scias, kien la suspekton 
Mi devas nun direkti. Ĉu ĝi estas 
Ruzaĵo de l’ kaptitoj, kiuj penas 
Sekrete kuri for? Ĉu la pastrino 
Al ili donas helpon? Pli kaj pli 
La famo kreskas, ke la ŝipo, kiu 
Al ni alportis ambaŭ la fremdulojn, 
Ankoraŭ ie staras en la golfo; 

Kaj tiu frenezeco de la viro, 

Kaj tiu resanktigo, la preteksto 

De la prokrasto, vekas ĉiam pli 
Suspekton kaj postulas singardecon. 


TOAS. 


Rapide al ni venu la pastrino! 

Kaj poste iru, akre kaj rapide 
Esploru, serĉu sur la tuta bordo, 

De l’ promontoro ĝis la arbareto 

De la diin’. . Sed sanktan la profundon 
Respektu; nur embuskon saĝe faru, 
Ataku la fremdulojn kaj, trovinte, 

Laŭ la kutimo via ilin kaptu. 


AKTO V. SCENO II. c9 


SCENO DUA. 


TOAS (sola). 


Terure nun alternas la kolero 

En mia kor’: jen kontraŭ ŝi, en kiu 
Mi vidis tiel puran sanktulinon, 
Jen kontraŭ mi, ĉar per malsevereco 
Kaj per boneco mi ŝin mem edukis 
Por la perfido. Homo tre facile 
Alkutimiĝas al la sklava stato 

Kaj baldaŭ lernas plenan obeadon, 
Se oni lian tutan liberecon 
Forprenas. Jes, se en la krudan manon 
De la prapatroj miaj ŝi enfalus, 

Ŝi estus ĝoja, se ŝi mem saviĝus, 
Ŝi danke alte ŝatus sian sorton 

Kaj antaŭ la altaro fremdan sangon 
Volonte verŝus, kaj la necesaĵon 

Ŝi nomus sankta devo. Dume nun 
En ŝia brust' boneco mia naskas 
Deziron arogantan. Vane mi 
Esperis, ke mi ŝin al mi alligos; 

Ŝi mem por si preparas sian sorton. 
Per flatoj ŝi akiris mian koron; 

Se al la flatoj nun mi kontraŭstaros, 
Ŝi per ruzaĵo kaj per trompo serĉos 
Al si la vojon, kaj boneco mia 

Al ŝi aperas kiel posedaĵo, 

De longe jam al ŝi apartenanta. 

SCENO TRIA. 


IFIGENIO. TOAS. 


IFIGENIO. 
Vi vokas! Kio vin al ni venigas? 


TOAS. 


Oferon vi prokrastis; diru, kial? 


IFIGENIO, 


Al Arkas ĉion klare mi rakontis. 


TOAS. 


De vi mi volus tion aŭdi. 


IFIGENIO. 
Tempon 
Al vi Diano donas, por pripensi. ¿ 
TOAS 


Mi pensas, ke ,ĉi tiu tempo estas 
Tre taŭga por vi mem. 


IFIGENIO. 


Se via koro 
En la decid' kruela rigidiĝis, à 
Por kio do vi venis? Rego, kiu l 
Postulas kruelaĵon, povas trovi 
Sufiĉe da servantoj, kiuj ĝoje + 
Por rekompenco prenos sur sin mem 
Duonon de l' malbeno, kaj la reĝo 


Tr 


AKTO V. SCENO III. 


Almenaŭ ŝajne restus senmakula. 
En peza nubo faras Jupitero 
Decidojn, kaj sendatoj liaj portas 
Pereon al la kapoj malfeliĉaj; 

Sed li trankvile marŝas en la altoj, 
Neatingebla dio en ventego. 


TOAS. 


La sankta lipo kantas nun sovaĝe. 


IFIGENIO 


Ne la pastrino nun al vi parolas, 
Sed la filino de Agamemnono. 

De nekonata virgulin' la vorto 
Sanktecon por vi havis; nun subite 
Al la princino volas vi ordoni? 
Ho, ne! De la plej fruaj miaj jaroj 
Mi lernis obeadon, en komenco 

Al la gepatroj, poste al diino, 

Kaj plej libera mi min ĉiam sentis 
En obeado; tamen submetiĝi 

Al kruda vorto kaj ordon’ kruela 


De viro — tion mi neniam lernis. 
TOAS. 
Ne mi — malnova leg” al vi ordonas. 
IFIGENIO. 


Avide ni alligas nin al leĝo, 
Se la pasion nian ĝi favoras. 
Al mi alia, pli malnova leĝo 
Parolas kaj ordonas kontraŭstari: 


91 


IFIGENIO EN TAŬRIDO. 


La lego, kiu diras, ke fremdulo 
Por ĉiu homo devas esti sankta. 


TOAS. 


Videble la kaptitoj por vi estas 
Tre karaj; ĉar de granda ekscitiĝo 
Vi la plej ĉefan vorton de l' sageco 
Forgesas, kiu diras: ne incitu 

La potenculon! 


IFIGENIO. 

Sed ĉu mi parolas, 
Ĉu mi silentas, vi ja scias, kio 
En mia koro estas nun kaj ĉiam. 
Ĉu rememoro pri egala sorto ) 
Ne naskas la kompaton en la koro? b 
Kaj tiom pli en mia kor’! En ili 
Min mem mi vidas. Antaŭ la altaro 
Mi mem ja tremis, kaj la frua morto 
Solene min ĉirkaŭis genuantan; 4 
Jam la tranĉil' ekbrilis, por trabori 
La bruston, plenan de bolanta vivo, 
Teruro trapenetris mian koron, 
Mi fermis la okulojn, kaj — mirakle 
Mi trovis savon. Se al ni la dioj 
Favore sendis savon kontraŭ morto, 
Ĉu ĝi ne estas nia sankta devo 
Repagi tion al malfeliĉuloj? do 
Vi tion scias, vi min konas, tamen 
Vi volas nun perforte min devigi! 


TOAS. 
Obeu la oficon, ne la regon! 


A “eis 

IFIGENIO. 


Ha, ĉesu! ne beligu la perforton, 
Ĝojantan de virina malforteco! 
Libera mi naskiĝis, kiel viro. 

Se nun la filo de Agamemnono 
Trovigus antaŭ vi kaj vi altrudus 
Al li postulon, kiun vi ne devas: 

Li ankaŭ havas glavon, havas brakon, 
Por siajn rajtojn antaŭ vi defendi. 
Sed mi nenion havas krom la vortoj, 
Kaj nobla viro devas dece ŝati 

La vorton de virino. 


TOAS. 
Mi ĝin ŝatas 
Pli, ol mi ŝatus glavon de la frato. 


IFIGENIO. 


Sangigas la sukces’ en la batalo; 
Ne taksu malamikon tro malforta. 
Eĉ malfortulon la natur' ne lasis 
Sen helpo kontraŭ pugno de fortulo. 
Ĝi al li donis ruzon, artifikojn; 

Li cedas, li prokrastas, ĉirkaŭiras. 
Jes, la fortul’ meritas la ruzaĵojn. 


TOAS. 


Ruzaĵon neniigas singardeco. 


IFIGENIO. 


Animo pura ruzon ne bezonas. 

TOAS. 


Vin mem vi nesingarde ja kondamnas! 


IFIGENIO. 


Ho, se vi vidus, kiel la animo 

En mi batalas forte, por rebati 
Malbonan tenton tuj en la komenco! 
Do sendefenda antaŭ vi mi staras? 
La belan peton, tiun ĉarman branĉon, 
En mano de virino pli potencan 

Ol glavo kaj ol lanco, vi forpuŝas? 
Per kio do mi povas min defendi? 
Ĉu mi miraklon petu de l” diino? 

Ĉu en mi mem jam forto ne ekzistas? 


TOAS. 
Mi vidas, ke la sorto de 1” fremduloj 
Vin tre maltrankviligas. Kiuj estas 
La viroj, kiuj tiom vin zorgigas? 

IFIGENIO. 

La viroj — ili estas — mi supozas, 
Ke ili estas grekoj. 

TOAS. 


Samlandanoj ? 
Kaj certe ja en vi ili revekis 
La belan bildon de reveno hejmen? 


IFIGENIO (post mallonga silento). 


Ĉu por kuraĝa, ne aŭdita faro 
La rajton havas sole nur la viro? 

Ĉu neeblaĵon sole li alpremas 

Al sia forta kaj heroa brusto? 

Sed kion oni nomas granda? Kio 
Kun ekscitado levas la animon 

De ĉiam ripetanta rakontanto, 

Se ne la faro, kiu preskaŭ tute 
Sukceson ne promesas, kiun tamen 
Kuraĝa homo brave entreprenas ? 
Ĉu tiu, kiu sola en la nokto 
Penetras en tendaron malamikan 
Kaj kiel flamo ne antaŭvidita 
Atakas furioze la dormantojn 

Kaj vekigantojn, fine, atakita 

De l leviĝintoj, tamen forrapidas 
Kun multo da akiro, — ĉu li sola 
Meritas gloron? Ĉu nur tiu, kiu 
La vojon sendanĝeran malŝatante, 
Kuraĝe pasas montojn kaj arbarojn, 
Por landon liberigi de rabistoj ? 
Por ni nenio restas? Ĉu virino 
Naturan sian rajton devas perdi? 
Sovaĝa esti kontraŭ sovaĝuloj, 

La rajton de la glav’ de vi forrabi 
Laŭ maniero de amazoninoj 

Kaj la premadon venĝi nur per sango? 
En mia brusto ondas malkviete 
Kuraĝa entrepreno: mi konscias, 
Ke mi riproĉon grandan ne evitos, 
Nek malfeliĉon, se gi ne sukcesos; 
Sed mi al vi transdonas mian sorton, 
Ho, dioj! Se vi amas la justecon, 
Kiel pri vi glorante oni diras, 

Ho, tiam montru gin per via helpo 
Kaj nun per mi la veron vi honoru! 
Jes, sciu, reĝo, estas preparata 
Sekreta trompo. Vane vi demandos 
Pri la kaptitoj; ili estas for 

Kaj jam atingas la amikojn, kiuj 

Ĉe Y bordo ilin kun la ŝip’ atendas. 
La pli maljuna, kiun la malsano 

Ĉi tie kaptis kaj nun jam forlasis, — 
Li estas — jes — Oresto, mia frato; 
La dua estas lia konfidato, 

Amiko lia de l’ plej junaj jaroj, 
Pilado. Ilin sendis Apolono 

El Delfoj al ĉi tiu nia bordo, 

Kun la ordon’ la bildon de Diano 
Forrabi kaj venigi la fratinon 

Al li, kaj rekompence por ĉi tio 

Al la persekutato de 1” furioj, 

Al la kulpulo pri patrina sango 

La liberiĝon li promesis doni. 

Nin ambaŭ, kiuj tute solaj restas 
El la Tantala domo, mi nun metis 
En viajn manojn: pereigu nin, 

Se via konscienco ĝin permesas! 


TOAS. 


Vi pensas, ke la skito la barbara 
Aŭskultos tiun voĉon de la vero 
Kaj de l! homeco, kiun ne aŭskultis 
La grek' Atreo? 

IFIGENIO. 

Ĝin aŭskultas ĉiu, 
Sub kiu ajn ĉielo li naskiĝis, 
Se nur la fonto de la vivo pure 
Tra lia brusto fluas. — Kion, reĝo, 
Vi nun por ni silente en la koro 
Preparas? Se gi estas pereigo, 
Ho, tiam min mortigu la unuan! 
Ĉar nune, kiam plu nenia savo 
Por ni jam restas, nun mi plene sentas 
La tutan terurecon de l' danĝero, 
En kiun mi per miaj propraj manoj 
Nun ĵetis miajn karajn. Ve, ho ve! 
Mi vidos ilin antaŭ mi ligitajn! 
Kun kia koro diros mi adiaŭ 
Al mia frato, kiun mi mortigas? 
Neniam en okulojn la amatajn 
Mi povos plu rigardi! 


TOAS. 


Do tiele 
Per arta elpensado la trompistoj 
Elteksis reton ĉirkaŭ via kapo 
Al vi, la longatempe izolita! 
El tio, kion via kor’ deziris, 
Facile ili faris por vi kredon! 


IFIGENIO. 
Ne, reĝo, ne! Min trompi oni povus, 
Sed tiuj estas veraj kaj fidelaj. 
Se la esplor' alie al vi montros, 
Vi tiam povas ilin pereigi, 

Vi tiam min forpuŝu kaj pro puno 
Por mia malsaĝeco min forpelu l 
Al la malgaja kaj senhoma bordo ) 
De rifa kaj sovaga insuleto! l 
Sed se montriĝos, ke la viro estas 
La kara kaj amata mia frato, 

Ho, tiam lasu nin libere iri, 

Kaj kiel antaŭ nun por la fratino, 
Vi nun por la gefratoj estu bona! 
La patro mia mortis de l” edzino, 
Kaj ŝi de l' filo. Lasta la espero 
De la Atrea gent' sur li teniĝas. 
Permesu do, ke mi kun pura koro 
Kaj pura mano iru al la hejmo, 
Por tie nian domon senpekigi! 
Plenumu vian vorton! Vi promesis, 
Ke se mi iam havos la eblecon 
Reiri al la miaj, vi min lasos: 

Nun la ebleco venis. Reĝa vorto 
Ne estas kiel vorto de simpluloj: 
Li ne promesas nur por embarase 
Momente liberiĝi de l' petanto, 

Li ankaŭ ne promesas, se li kredas, 
Ke la plenum' neniam povas veni. 
Nur tiam li eksentas la altecon 

De la valoro sia, se li povas 
Feliĉon doni al la atendanto. 


TOAS. 


Simile kiel fajro kontraŭ akvo 
Batale sin defendas kaj mugante 
Ekstermi penas sian malamikon, 

Tiele nun batalas la kolero 
En mia brusto kontraŭ viaj vortoj. 


IFIGENIO. 


Ho, lasu do, ke via favorkoro, 
Simila al la sankta oferflamo, 

Por mi ekbrilu, dolĉe ĉirkaŭata 

De danko kaj de beno kaj de gojo! 


TOAS. 
Ho, dioj, kiel ofte tiu voĉo 
Min kvietigis! l 
IFIGENIO. 
Donu vian manon, 
Ĝi estu por mi signo de la paco! 
TOAS. 


Tro multe vi postulas tro rapide. 


IFIGENIO. 


Bonfaroj ne bezonas pripensadon. 


TOAS, 


Tre multe! ĉar tre ofte post la bono 
Ja sekvas la malbono. 


IFIGENIO. 


Nur la dubo 
Malbonon povas fari el la bono. 
Ne dubu, sed plenumu mian peton 
Libere, kiel diktas via sento! 

IFIGENIO EN TAŬRIDO. 
SCENO KVARA. 


ORESTO (armita. LA SAMAJ. 


ORESTO (turnita al la scenejo). 
Duoble streĉu ĉiujn viajn fortojn, 
Rebatu ilin, restas nur momento! 
Ne cedu, kovru vojon al la ŝipo 
Por mi kaj la fratino! Venu tuj! 

(Al Ifigenio, ne vidante la reĝon.) 
Ni estas perfiditaj. Tre malmulte 
Da tempo ni disponas por la kuro. 
Rapidu! (Li ekvidas la reĝon.) 


TOAS (kaptante la glavon). 
Tie, kie mi alestas, 
Neniu povas teni nepunate 
La glavon nudigitan! 


IFIGENIO. 


Ne profanu 
Per furiozo kaj per mortigado 
La templon de 1” diin’. Al la amaso 
Ordonu stari pace kaj aŭskultu 
Pastrinon kaj fratinon! 


ORESTO. 
Diru, kiu 


Li estas, tiu, kiu nin minacas? 


IFIGENIO. 


Respektu en li reĝon, kiu estis 
Por mi la dua patro! Ne koleru 

Min, frato! La infana mia koro 
Konfide metis nian tutan sorton | 
En lian manon. Vian entreprenon 
Konfesis mi al li kaj mi tiele 
Animon mian savis de perfido. 


ORESTO. 


Ĉu pace li permesas forveturon ? 


IFIGENIO. 


Min silentigas via nuda glavo. 


ORESTO (enigante la glavon en la ingon). 
Parolu! mi obeas viajn vortojn. 


SCENO KVINA. 


LA SAMAJ. PILADO kaj tuj postli ARKAS 
(ambaŭ kun nudigitaj glavoj). 


PILADO. 


Ne perdu tempon! Jam la lastajn fortojn 
La niaj nun kolektis; repaŝante, 

Cedante malrapide, ili estas 

Premataj en direkto al la maro. 

Sed kian paroladon inter princoj 

Mi vidas! Tio estas ja sendube 

La respektata kapo de la reĝo! 


ARKAS. 


Kviete, kiel gi al vi konvenas, 

Vi, reĝo, staras kontraŭ malamikoj. 
La aroganta entrepreno estos 
Punita baldaŭ. La anar’ ilia 

Falante cedas; jam la ŝipo estas 
En niaj manoj. Vi nur vorton diru, 
Kaj tuta ĝi en fajro staros. 


TOAS. 
Iru, 
Al la popol” ordonu trankviliĝi! 
Neniu tuŝu nun la malamikojn, 
Dum ni parolas! (Arkas foriras.) 


ORESTO. 


Mi akceptas. Iru, 
Amiko mia kara, kaj kolektu 
La reston de l’ anaro! kaj silente 
Atendu, ĝis ni vidos, kian finon 
Al niaj faroj la ĉiel” preparis! (Pilado foriras.) 


SCENO SESA. 
IFIGENIO. TOAS. ORESTO. 


IFIGENIO. 


Mi tremas. Antaŭ ol komencas vi paroli, 
Mi petas, liberigu min de zorgoj! 

Mi timas malfeliĉon, se vi, reĝo, 

La voĉon de l’ justeco ne aŭskultos, 

Aŭ vi, ho mia frato, ne retenos 

La rapideman flamon de l” juneco. 


TOAS. 
Mi, kiel pli maljuna, estas preta 


Reteni la koleron. Diru, kiel 
Vi pruvos, ke vi vere estas filo 


—IJI kE, mm 


> 


AKTO V. SCENO VI. 103 


De 1 reg” Agamemnono kaj la frato 
De ŝi? 
ORESTO. 

Jen, vidu, estas tiu glavo, 
Per kiu li batalis kun Trojanoj. 
De lia mortiginto mi ĝin prenis 
Kaj mi la diojn petis, ili donu 
Al mi la kuragecon kaj la brakon 
Kaj la feliĉon de la granda reĝo, 
Sed nur pli belan morton. Nun elektu 
El viaj militistoj la plej noblan 
Kaj lin batale kontraŭ mi starigu! 
Nenie sur la tero al fremdulo 
Tiela peto estas rifuzata. 


TOAS. 


Ĉe ni antikva moro al fremdulo 
Neniam donis tiun rajton. 


ORESTO. 
Sekve 

De vi kaj mi la moro komencigu! 
Per imitado tuta la popolo 
La noblan agon de l’ reganto baldaŭ 
Sanktigos kiel legon. Mi batalu 
Ne sole por ni mem, — sed mi, fremdulo, 
Batalu por la rajtoj de fremduloj! 
Se mi pereos, tiam decidigos 
Kun mia sorto ankaŭ sort” ilia; 
Sed se mi havos la feliĉon venki, 
Neniam paŝu sur ĉi tiun bordon 
Fremdulo, kiun ne renkontos tuj 

; 
Rigardo de la plej helpema amo, 
Kaj ĉiu forŝipiĝu konsolita ! 


TOAS. 

Vi al mi ŝajnas inda, ho, junulo, 

La patrojn, kiujn vi la viaj nomas. 
Tre multe da kuraĝaj, noblaj viroj 
Min akompanas; sed en mia aĝo 
Mi mem ankoraŭ kontraŭ malamiko 
Volonte staras, kaj mi estas preta 
Kun vi la sorton provi de l’ batalo. 


IFIGENIO. 


Ho ne, ho ne! Tielan sangan pruvon 

La dioj ne permesos! Prenu for 

De 1 glavo vian manon! Pensu, reĝo, 

Pri mi kaj mia sorto! La batalo 

Rapide decidita eternigas 

La viron; se eĉ falas li, la kanto 

Lin gloras. Tamen la senfinaj larmoj 

De la restintoj, de virin’ amata, 

Ne estas kalkulataj; la poeto 

Silentas pri la miloj de la tagoj 

Kaj de la noktoj, kiam orfigita 

Animo vane vokas la perditon, 

Silente konsumiĝas, sopirante. 

Min mem avertis tuj en la komenco | 
La zorgo, ke min trompo de rabisto E 
Ne ŝtelu for el mia rifuĝejo . 
Kaj ne fordonu min al la sklaveco. 

Kaj diligente faris mi demandojn, 

Pri ĉio plej detale informiĝis 


Es” —~— e 

Postulis signojn, kaj nun mia koro 

Jam estas tute certa. Vidu tie 

Sur lia dekstra mano la makulon 

Tristelan, kiu tuj post la naskigo 

Ĉe li aperis kaj pri kiu diris 

La pastro, ke gi estas antaŭsigno 

De peza faro, kiun por la mano 

Rezervis la destino. Kaj duoble 

Konvinka por mi estas la cikatro 
Ĉi tie, ĝuste super lia brovo. | 
Ankoraŭ kiam estis li infano, | 
Elektro iam per nesingardeco | 
Faligis lin; li trafis tripiedon 

Kaj vundis brovon. — Jes, ĝi estas li! 

Kaj ĉu la simileco al la patro, 

Ĉu la interna ĝoj' de mia koro 
Ne estas certigantaj atestantoj? 


TOAS. 
Kaj se eĉ viaj vortoj ĉiun dubon 
En mi forigus, kaj eĉ se mi bridus 
En mia brusto tutan la koleron, 
Ni tamen devus inter ni decidi 
Per bataliloj: pacon mi ne vidas. 
Ĉar ili venis, — vi fin mem konfesas, 
Por rabi for la bildon de l diino; 
Ĉu mi trankvile tion ĉi toleru? 
La greko ofte ĵetas avidege 
Okulon al trezoroj malproksimaj 
De la barbaroj, al la ora felo, 
Aŭ al ĉevaloj, al filinoj belaj; 
Ne ĉiam tamen ruzo kaj perforto 

Kun malhoneste akirita havo 
Feliĉe ilin hejmen revenigis. 


ORESTO. 


La bild', ho reĝo, nin ne malpacigu! 

Nun jam klariĝis la eraro, kiun 

La dio metis ĉirkaŭ nian kapon, 

Simile al vualo, kiam li 

Deziris, ke ĉi tien ni vojaĝu. 

Mi petis, ke li donu al mi helpon, 

Por liberiĝi de l’ furioj; tiam 

La dio .diris: „Kiam la fratinon, $ 
Restantan kontraŭvole en la templo 
De l' malproksima bordo de Taŭrido, 
Vi revenigos en la grekan landon, 
Vi tiam liberiĝos de l' malbeno.“ 

Ni pensis, ke la vortoj de la dio 
Koncernas la fratinon de li mem, 

Li tamen pensis vin! La fortaj ĉenoj 
Nun falis; vi, senkulpa virgulino, 
Denove apartenas al la viaj. 

Vi min ektuŝis, kaj mi resaniĝis; sr 
En viaj brakoj min la lastan fojon 

Atakis la malsano plej kruele 

Kaj plej terure skuis mian cerbon; 

Sed tuj, kiel serpento en kavernon, 

Ĝi fulme malaperis. Kaj per vi 


Mi ĝuas nun denove plej libere E 
La lumon de la tago. La decido i 
De la diino nun al mi montriĝas 

En plena brilo. Kiel sanktan bildon, 5 


Al kiu per mistera dia vorto 

La sorto de la urbo alligiĝis, 

Ŝi vin forprenis, la protektantinon 
De nia domo, kaj ŝi vin konservis 
En sia sankta kaj silenta loko, 

Ke vi fariĝu beno por la frato 

Kaj por la viaj. Kiam ĉia savo 
Jam ŝajnis senespere forperdita, 

Vi ĉion nun al ni redonas. Rego! 
Direktu vian koron al la paco! 

Vi ne malhelpu, ke ŝi resanktigu 
La patran domon, ke ŝi min redonu 
Al la palaco pente purigita 

Kaj kronu min per la antikva krono! 
Redonu por la beno, kiun ŝi 

Al vi alportis; rajton pli proksiman 
Al ŝia frato nun permesu ĝui! 

La forton kaj la ruzon, de la viroj 
Plej grandan gloron, kovras nun per honto 
La vero de ĉi tiu alta koro, 

Kaj pura kaj infana konfideco 

Al nobla vir' ricevas rekompencon. 


IFIGENIO. 


Memoru vian vorton! La parolo 
El la sincera kaj fidela buŝo 

Vin tuŝu! Nin rigardu! La okazo 
Por tia nobla far' ne ofte venas. 
Vi ne rifuzos; cedu! 


TOAS. 


Bone, irul 

IFIGENIO. 


Ne tiel, mia reg”! Sen via beno 
Kaj kontraŭ via volo mi ne iros. 


Nin ne forpelu! Ĉarma kora rajto 


De reciproka gastameco ligu 


Nin ambaŭ: kaj tiele ne por ĉiam 
Ni estos disigitaj. 
Profunde, kiel mian propran patron, 


Tiel same 


Mi amas vin per mia tuta koro, 
Kaj tiu sento restos por eterne. 


Se iam eĉ la plej malgrava homo 


El via gento al orelo mia 


Alportos sonon de la lingvo, kiun 


El via buŝo aŭdi mi kutimis, 


Kaj sur la plej malriĉa mi rimarkos 
La karan formon de la vesto via: 


Mi tiam lin akceptos kiel dion, 


Mi mem al li pretigos la kuŝejon, 


Sidigos lin sur sego ĉe la fajro, 


Demandos nur pri vi kaj via sorto. 


La dioj al vi donu rekompencon 
Por viaj faroj, via bonkoreco! 
Adiaŭ! Turnu vin al ni kaj donu 
Al mi elkoran vorton de disiĝo! 
Ho, tiam pli kviete al la veloj 


La vento blovos, kaj pli trankvilige 


El la okuloj de la foriranto 
Silentaj larmoj fluos. Ho, adiaŭ! 
Por signo de antaŭa amikeco 


La dekstran manon vi al mi etendu! 


Adiaŭ! 


TOAS. 


Fino. 

Verkaro de D” L. L. ZAMENHOF 


Ĉiu Esperantisto devas nepre posedi la verkojn 
de nia Majstro! 


INSTRUA FAKO 


Fundamento de Esperanto: 
Eldono Franca, Angla, Germana, Rusa, Pola (asia) Pr. 3» 
(La sama, broŝurita) . . : — 2 
j Ekzercaro (kvinlingva), "broŝurita <.. — > (15 
Onivendas aparte | UniversalaVortaro(kvinlingva),broŝurita — 1 
Eldono Hispana . sone. 20, Sex 
— Itala, tradukita de “Sino ROSA Ju NCK . =. — 1 
— Greka, — So KONSTANTINO KULU RE E 
— Slovaka, — Do A. KARVAN kaj S0 EVSTIFEIEFF Kr. 1 
Hungara, tradukata de Sro Bno LADISLAO D'ORCZY 
Rumana, tradukata de la »Societatea Esperantista 
Romana . . ea ay N o” on uo ro 
Worterbuch Deutsch- Esperauto, Dua eldono, revidita, korektita, 
pliigita! Ĝi estas la vera komplemento de Universala Vortaro. 


» » 

Unu volumo, in-16, 178-paĝa (broŝurita). . .... ! “i 250 
Taschenworterbuch Deutsch=Esperanto und Esperanto - Deutsch. 
Tre utila posa vortaro. JM. 1 > 
Unu volumo in-16, 187-paĝa (broŝurita) . . . . . Fr. 1,550 


LITERATURA FAKO 


Fundamenta Krestomatio, plej grava verko, kiun ĉiu devas legi por 
akiri perfektan stilon. 


Unu volumo, in-16, 460-paĝa (broŝurita) . . . Fr. 3,50 
Hamleto, tragedio en kvin aktoj, trad. el SHAKESPEARE. 

Unu volumo, in-16, 170-paĝa (broŝurita) . . . Fr. 2 » 
La Revlzoro, komedio en kvin aktoj, trad. el N. V, GOGOL. 

Unu volumo, in-8, 100-paĝa (broŝurita) VN Er. 130 
La Predikanto, trad. el « LA BIBLIO », 

Unu volumo in-8, 28-paga (broŝurita) . . ..... Fr. 0,75 
La Psalmaro, libre trad. el « LA BIBLIO ». 

Unu volumo in-8 (en preparo) . . o. = >» >» 
La Rabistoj, dramo en kvin aktoj, trad. di SCHILLER. 

Unu volumo in-8, 144-paĝa (broŝurita). . . . Fr. 2 » 


La virineto de maro, fabelo, trad. el ANDERSEN, ii Meta de 
HiLDa May BRODIE, (Eltirita el la Fundamenta NEO e 
Unu volumo in-8, 42-paĝa (broŝurita) . . . . . Fr. 150 


LA REVUO 


Internacia monata literatura gazeto 


EN ESPERANTO 


La sola, kiu estas honorata per la konstanta kunlaborado 
DE 


Dro L. L. ZAMENHOF 


Aŭtoro de la lingvo Esperanto 


Plej bonstila, zorge revidita, bele presita, akurate eldonata, La Revuo 
publikigas novelojn, teatraĵojn, romanojn, poeziojn, seriozajn studojn 
pri popolmoroj, historio, geografio, k.c. Ĉiu numero enhavas biblio- 
grafian parton, tutmondan kronikon kaj tre interesan felietonon. 


Ĉiu numero havas 48 paĝojn da plej bona teksto! 
Specimenoj estas senpage senditaj. Konkursoj estas organizitaj. 


ONI ABONAS: 


Francujo. — Librejo HACHETTE KAJ Ko, 79, boulevard Saint-Germain 
PARIS, unu numero 50 cent., jara abono . . . . . . . Fr. 6 
Danujo. — ANDR.-FRED. HOST & SON, Bredgade, 35, KIOBENHAVN, 
unu numero 50 öre, jara abono ... . . . . . . e . Kr. 450 
Germanujo kaj Aústrujo-Hungarujo. — ESPERANTO - VERLAG 
MÖLLER & BOREL, Prinzenstr. 95, BERLIN, unu numero 
45 pfen., jara abono . . . . à. E lO 
Granda Britujo kaj Kolonioj. — THE BRITISH ESPERANTO ASOCIO, 
Museum station Building, 133-6, High Holborn, LONDON W. C, 


unu numero 6 penc., jara abono . . . . +... +... . 8. 6 
Hispanujo. — J ESPASA, 579, calle de las Cortes, BARCELONA, jara 
abono PANO 


Italujo. — R. GIUSTI, 63, Via Vittorio Emanuele, LIVORNO, unu 
numero 50 cent., jara abono. . + . so ww - gy e o.» o LT 
Rumanujo. — Libraria noua CAROL P. SEGAL, Calea Victoriei, 77, 
BUCURESTI, unu numero 60 banoj, jara abono . . . Leoj. 7 
Polujo. — M. ARCT, 53, Nowy Swiat, WARSZAWA, unu numero 20 
kopekoj, jara abono . . . .— NN uo 
Unuigitaj Ŝtatoj. - FLEMING H. REVELL COMPANY, 158, Fifth 
Avenue, NEW-YORK, unu numero 10 cend, jara abono D. 1,40 


Svedujo kaj Finnlando. — P. AHLBERG, 27, Surbrunnsgatan, 
STOCKHOLM, unu numero 50 öre, jara abono . . Kr. 4,50 
Por la landoj, kie ne estas abonejo, sin turni al la firmo HACHETTE 
£ Ko en PARIS; jara abono (por tiuj landoj) . . . . . Fr. T 


Oni akceptas pagon de l abono nur per poŝtmandato aŭ ĉeko. 

Kolekto de S LA REVUO » 


INSTRUA FAKO 


Grammaire complète d'Esperanto, de CAMILLE AYMONIER, profesoro 
ĉe la liceo « Charlemagne ». 


La sola vere plena gramatiko, laŭ plej scienca kaj logika plano. Ĝi estas kaj estos la 
modelo de l' gramatikoj. Speciale taŭgas por superaj kursoj. Eĉ nefrancoj havos 
grandan utilon de ĝia lernado. 


Unu volumo in-16, 166-paĝa (broSurita) . . . . . . Fr. 1,50 

Esperanta Sintakso, laú verkoj de Do ZAMENHOF kaj aliaj aŭtoroj. 
En Esperanto verkita de PAUL FRUICTIER. 

Unu volumo in-16, 75-paga (broŝurita). . . .... Fr. 1,50 


Konkordanco de la vortoj de Ekzercaro. Ellaborita de ALFRED 
E. WACKRILL. 


Unu volumo in-16, 956-paĝa (broŝurita) . .. .... Fr. l > 
Frazaro, en Esperanto, de H. de COPPET. 
Unu volumo in-16 (en preparo). . .. .. ...... » » 


LITERATURA FAKO 


Angla lingvo sen profesoro, unuakta komedio de TRISTAN BERNARD, 
tradukita de GASTON MOCH. 
Unu volumo in-8, 44-paga (broŝurita) . . ..... Fr. 1 » 


Bukedo, artikoloj pri literaturaj kaj beletristikaj demandoj, de 
CH. LAMBERT. 
Unu volumo in-8, 167-paĝa. . . . Eo E 


Imenlago, novelo de THEODOR STORM, tradukita el la germana lingvo de 
ALFRED BADER. 
Unu volumo in-8, 33-paga (broSurita) e i MA a a BES Sa 


La libro de 1 Humoraĵo, originale verkita de PAUL DE LENGYEL. 
Unu volumo in-8, 194-paĝa PLA E Fr. 250 


La Faraono, romano de PRUS, tradukita el la pola lingvo de Do BEIN. 


Unua volumo, in-8, 194-paga (broŝurita) Fr. 2 > 
Dua volumo, in-8, 238-paĝa (broŝurita) ...... — 2» 
Tria volumo, in-8, 197-paĝa (broŝurita) . ..... — 2 >» 


La Rompantoj, kvin monologoj kun ilustraĵoj. Originale verkitaj de 
FREDERIKO PUĴULA-VALJES. 
Unu volumo in-8, 40-paĝa (broŝurita) . . ..... Fr. 1 » 


Makbeto, dramo en 5 aktoj de SHAKESPEARE, tradukita de 
Dr H. LAMBERT. 
Unu volumo in-8, 12pata . l. a a as. > 

Teknika Kolekto 


Anatomia vortaro (en latina, franca, angla kaj esperanta lingvoj) 
verkita de la MEDICINA Lar akon EERI 
Unu volumo in-8 . . . . AE AO . . Fr. 150 


Komercaj leteroi, en — kun vortareto kvarlingva, de 
P. BERTHELOT kaj CH. LAMBERT. 


Unu volumo in-l6 . EANA a 5) 
La Komerca Sekretario, de Ros. | SUDRIA. 

Unu volumo in-16 o E Fr. » 50 
Matematika terminaro kaj o de R. “BRICARD. 

Unu volumo in-16. . .... ; : Fr. » 75 
Monadologio, de Leibniz, tradukis E. BOIRAC. 

Unu volumo in-16. . Hai: A ARR: 60 
Muzika Terminaro, de F. de Mènil. 

Unu volumo in-16 (en preparo) =... - = 7 9 e e mi 5? 


Praktikaj komercaj leteroj (en esperanta kaj franca lingvoj) de 
J. C. O'CONNOR, PH. DR. M. AL, cl DFPE. ac 
Unu volumo in-16. . . . Fr. » 90 


Provo de Marista Terminaro, verkita sub la direkto de M. ROLLET 
de L'ISLE. 
Unu volumo in-8 (bindita) . . .. . a = e e = Fr. 1,50 


Vocabulaire des mots spéciaux a la philatélie avec modèles de lettres 
(en Francais et Esperanto), par R. LEMAIRE. 
Unu volumo in-8. . . IES AE AKA 


Vocabulaire technique et — e Erangala Esperanto, par 
Charles VERAX. 
Unu volumo in-8 (bindita) . . . . . e e e e. Fr. 2,50 


1907 Tutmonda Jarlibro Esperantista 
ENHAVANTA LA 
Adresaron de Dro ZAMENHOF 


Tiu ĉi jarlibro aperis dum la Kongreso, Ĝi entenas : pli ol 20.000 adresojn de Esperantistoj 
de l' tuta mondo, plenan sciigon pri la propagandaj societoj, la gazetoj en Esperanto, k. t. p. 
Unu volumo, in-16, broŝurita . . . ENN i 


La aldono 1908 aperos en Julio. 

